Rusia Akan Tinggalkan ISS Selepas Disekat Amerika

Situasi perang Ukraine-Rusia masih belum menampakkan tanda ia akan reda. Dengan Rusia masih dikenakan sekatan oleh negara-negara Barat akibat konflik tersebut, Motherland kini mempertimbang semula komitmennya sebelum ini. Salah satunya ialah dengan menarik diri daripada Stesen Angkasa Lepas Antarabangsa (ISS) menjelang 2024.

Buat masa ini, Moscow akan menghormati semua kewajipannya berkenaan ISS termasuk dari segi penyelenggaraan. Tetapi menurut ketua agensi angkasa lepas Rusia yang baru, Yuri Borisov, selepas itu, Moscow akan membina sebuah stesen angkasa lepas milik mereka bagi meneruskan cita-cita astropolitik mereka. Dengan pengumuman tersebut, ia akan mengurangkan satu lagi bidang di mana Rusia bekerjasama dengan negara-negara Barat.

Tetapi sebelum itu, kami cadangkan korang dapatkan korang dapatkan POLITIK UNTUK PEMULA. Perkataan astropolitik memang perkataan baru. Pada masa sama, banyak lagi aspek politik yang perlu diketahui bagi memahami perihal sejarah dan dunia hari ini. Dapatkannya sekarang agar korang tak mudah kena tipu dengan orang politik. Beli di Shopee: https://shopee.com.my/The-Patriots-Politik-Untuk-Pemula-(Ayman-Rashdan-Wong)-i.238336777.3282451258

Ini sudah pasti memeningkan kepala Agensi Aeronautik dan Angkasa Lepas Kebangsaan Amerika Syarikat (NASA) yang mempunyai rancangan tersendiri untuk ISS. Mengikut perancangan, ISS akan ditinggalkan seawal tahun 2031 dengan ia akan dikawal untuk meninggalkan orbit bumi. Saki-baki stesen yang semakin berusia itu akan jatuh ke bumi dengan harapan ia jatuh di kawasan perairan sekitar selatan Lautan Pasifik.

Jadi, sementara itu belum berlaku, ISS mula dibuka bagi tujuan komersial seperti pelancongan angkasa lepas dan penggambaran filem. Sejak beberapa tahun ini, SpaceX milik jutawan terkenal Elon Musk sudah menghantar ramai pelancong angkasa lepas bagi merasai sendiri pengalaman berada di ISS.

Dan siapa tak boleh lupa perlumbaan untuk menjadi pengarah filem pertama membuat penggambaran di ISS. Kecoh satu internet beberapa tahun sebelumnya, apabila dua pengarah Klim Shipenko (Rusia) dan Doug Liman (AS) mengumumkan hasrat membuat penggambaran di stesen angkasa lepas berkenaan. Sejak itu, Rusia menang dalam perlumbaan tersebut selepas berjaya menghantar Shipenko pada Oktober 2021.

Ramai cendekiawan berharap Rusia menarik balik keputusan berikut. Tetapi dengan melihat apa yang berlaku di Ukraine ketika ini, nak pulihkan balik hubungan Rusia-Barat kembali ke tahap pra-Ukraine merupakan satu usaha yang besar. Tapi kalau itu harganya nak kekalkan ISS sekurang-kurangnya untuk sedekad, maka hakikat tersebut perlu ditelan oleh AS dan rakan-rakan kongsi ISS lain. Selain AS dan Rusia, rakan kongsi ISS lain ialah Jepun, Kesatuan Eropah (EU) dan Kanada.

Salah satu tugas utama ISS yang memerlukan perhatian segera ialah bagaimana mengekalkan stesen tersebut di orbit. Ketika ini, tugas tersebut digalas oleh kapal angkasa buatan Rusia, Progress di mana ia bertanggungjawab memberi suntikan kuasa tambahan kepada stesen agar kekal di orbit.

AS dan rakan-rakan kongsi ISS mempunyai beberapa pilihan. Pertama, menganugerahkan kontrak kapal angkasa khas untuk ISS kepada syarikat-syarikat yang berminat seperti SpaceX dan Northrop Grumman. Tetapi kontrak sebegini memakan kos yang tinggi lagi-lagi membabitkan komponen stesen angkasa lepas yang sensitif dan bersifat teknikal. Dengan ISS semakin berusia, pilihan sebegini dianggap tidak munasabah dari segi kewangan.

Satu lagi pilihan ialah membenarkan Rusia terus mengoperasikan Progress bagi mengekalkan altitud ISS di orbit. Tetapi dengan berbuat demikian, NASA dan agensi-agensi angkasa lepas lain memerlukan kerjasama Roscosmos (nama rasmi agensi angkasa lepas Rusia) untuk komited terhadap ISS sekurang-kurangnya sehingga 2028 atau selepas stesen angkasa lepas mereka siap.

Roscosmos dilihat tidak mempunyai masalah terhadap cadangan itu. Walaupun Borisov menyatakan penarikan diri Rusia dari ISS dibuat selepas tahun 2024, ramai percaya secara tersirat kerjasama ini masih boleh diteruskan sekurang-kurangnya untuk beberapa tahun lagi. Tetapi nak harap itu berlaku dalam masa terdekat, semuanya bergantung kepada apa yang berlaku di Ukraine ketika ini.

Rusia ketika ini sibuk membina stesen angkasa lepas miliknya dengan sasaran ia berada di orbit sekitar 2025. Dan ia tidak terhenti di situ saja. Moscow akan meneruskan kerjasama dengan agensi angkasa lepas China (CMSA) termasuk membantu menyiapkan stesen angkasa lepas Tiangong. Malah, khabarnya Roscosmos dan CMSA juga sedang merancang untuk membina koloni angkasa lepas di bulan. Rancangan ini jika direalisasikan, bakal menyaingi AS yang turut merancang perkara sama.

Mungkin ada menganggap kerjasama sebegini sudah dijangka terutama selepas konflik Ukraine-Rusia. Tetapi hakikatnya, angkasawan China tidak pernah sampai ke ISS. Ini disebabkan satu undang-undang di AS yang diluluskan pada 2011 yang melarang NASA daripada berkolaborasi dengan CMSA. Sesiapa saja yang berada dalam kedudukan China, siapa tak bengang dengan diskriminasi sebegini.

Sejak itu, ada pakar-pakar astronomi menganggap polisi tersebut sebagai satu kesilapan kerana angkasa lepas sepatutnya menjadi jambatan kerjasama pelbagai negara tanpa mengira perbezaan politik, agama dan bangsa. Tetapi itu tidak berlaku dan ia menukar ISS kepada sebuah kelab eksklusif untuk beberapa buah negara. China yang bengang kemudiannya membina sendiri stesen angkasa lepas mereka, Tiangong dan ia dijangka beroperasi sekitar 10 hingga 15 tahun.

Dengan kemunculan stesen angkasa lepas baru seperti Tiangong, agensi-agensi angkasa lepas mempunyai banyak pilihan selain ISS untuk meneruskan eksperimen saintifik mereka. Tetapi pada akhirnya, semua ini bergantung kepada perkembangan geopolitik dunia hari ini. Perlu diingat, sifir geopolitik mudah, musuh hari ini boleh jadi kawan keesokan harinya. Dan itu mempengaruhi sebarang bentuk kerjasama termasuk di angkasa raya.

Cerita Roscosmos menarik diri daripada ISS ini sebenarnya ada kaitan dengan Vladimir Putin. Percayalah, tiada keputusan yang dibuat tanpa mendapat kebenaran lelaki paling berkuasa di Rusia itu. Bagaimana beliau berada pada kedudukan sedemikian? Kena dapatkan PUTIN: TSAR MODEN RUSIA untuk mengetahui jawapannya. Beli Shopee: https://shopee.com.my/The-Patriots-Putin-Tsar-Moden-Rusia-i.238336777.17912981320

RUJUKAN

Carbonaro, G. (2022, 27 Julai). Russia says it will quit the International Space Station after 2024 and build its own. Euronews.

Sample, I. (2022, 27 Julai). Is Russia killing off the International Space Station?. The Guardian.

Grush, L. (2022, 27 Julai). Russia reportedly tells NASA it’s staying with the International Space Station until at least 2028. The Verge.

Heilweil, R. (2022, 26 Julai). The International Space Station isn’t above global politics. The Vox.


Menelusuri Kisah Naruto: ‘Antara Animasi Fantasi dan Realiti’.

بسم الله الرحن الرحيم

Muqaddimah

Naruto, sebuah karya yang dianimasikan di abad-21 kini, yang memakan masa 15 tahun kisahnya disiarkan, bagiku suatu karya yang penuh ibrah. Adapun dahulunya dunia animasi ini dipegang oleh Dragon Ball, namun bagiku kini, Naruto mengambil alih. Komiknya yang berjumlah ratusan episod sarat dengan nilai, ibrah, pegangan falsafah tidak dinafikan juga erti perjuangan dalamnya.

Namun di sini, fokus tulisanku ini adalah untuk menyingkapi alamnya yang fantasi dengan alam kita yang realiti. Menjadi persoalan, adakah kisah Naruto menjadi ikutan realiti atau realiti menjadi ikutan Naruto? Bagiku, kedua- duanya sekali. Kita akan lihat di sini bagaimana pengkisahan Naruto menggambarkan realiti semasa dan lepas serta masa akan datang yang menjadi ikutan realiti.

Perbahasan #1: Naruto

Lahirnya seorang tokoh

Pembentukan tokoh itu tidak dinafikan berhajat kepada ibu bapa yang hebat disamping guru yang ‘alim. Kita dapat lihat di sini bagaimana bapa Naruto,Minato adalah Hokage[1] ke-4 dan ibunya, Kushina adalah jinchuuriki[2]. Mereka yang menjadi jinchuuriki bukanlah calang- calang insan namun the choosen one. Begitu juga nasab Naruto yang berketurunan puak Uzumaki yang mana puak ini merupakan suatu puak yang dihormati dek kerana kemahiran mereka mengunci raksasa. Hatta Hokage pertama sendiri berkahwin dengan wanita daripada puak Uzumaki.

Berbicara tentang guru, adapun pada awalnya Naruto hanya dididik oleh Iruka pada awalnya, kemudian dididik oleh Kakashi, seorang shinobi yang terkenal di Konoha di samping menjadi Hokage ke-6 di penghujung kisah Naruto. Adapun pada fasa berikutnya, dia mendapat didikan secara langsung, umpamanya mushafahah dengan Jiraiya, salah seorang 3 Sannin Lagenda. Selepas pemergian Jiraiya, dia belajar pula dengan Fukasaku yang merupakan guru kepada Jiraiya. Tidak dinafikan juga Killer Bee, antara jinchuuriki yang berjaya bersahabat dengan raksasa berekornya, Gyuuki. Naruto telah belajar dengannya (Killer Bee) akan teknik pengawalan kuasa raksasa berekor dalam badannya.

Daripada sini, harus kita sedari bahawa si ibu bapa dan guru sangat berperanan dalam pembentukan seseorang tokoh itu.

Keluarga dan guru membentuk individu. Adapun dia (individu) membentuk masyarakat. Adapun mereka(masyarakat) membentuk tamadun.

Daripada kisah Naruto ini, tidak dapat kita nafikan akan kerealistikannya dengan alam kita. Bagaimana tokoh- tokoh sarjana misalnya Sheikh Sa’id Ramadhan al- Bouti, ayahnya seorang yang alim serta guru- gurunya sangat hebat. Begitu juga dengan sarjana- sarjana lain hatta Nabi SAW. Ibu bapanya adalah orang baik akhlaknya tiada cela pada keduanya. Kaumnya, Bani Hashim adalah suatu kaum yang masyhur di samping dihormati di Arab. Gurunya SAW tidak lain tidak bukan Jibrail a.s yang membawa wahyu terus daripada Allah ‘azza wajalla. Bukan ingin menganalogikan Nabi SAW dengan Naruto, namun inginku tegaskan di sini bagaimana keluarga dan pengajar itu memberi impak besar kepada seseorang.

Perbahasan #2: Generasi

Kemunduran Generasi kemudian berbanding generasi terdahulu

Berdasarkan kisah Naruto, permulaan dunia shinobi adalah dengan kemunculan Kaguya, diikuti anak- anaknya, Hagoromo dan Hamura. Adapun kehebatan mereka tidak dapat disangkal oleh mereka yang hidup di era terkemudian. Begitu juga dengan barisan saf Hokage- hokage. Hashirama Senju, merangkap Hokage pertama digelar God of Shinobi, namun apa yang terjadi kepada mereka yang terkemudian? Mereka semakin lama semakin mundur baik daripada segi kekuatan mahupun teknik.

Beginilah kita di dunia realiti. Sedar tidak sedar, Nabi Muhammad SAW adalah insan yang terhebat tiada nafi padanya. Mereka yang berdamping dengannya yakni sahabat adalah sebaik- baik generasi. Adapun di zaman Umayyah, Abasiyyah dan Uthmaniah, Islam mendapat tempat di persada dunia, bagaimana dengan kita yang kini? Kita sebagai generasi yang terkemudian semakin lemah tidak bermaya jika dibanding dengan generasi terdahulu. Namun, hal ini bukan dek kerana masa, namun kerana cara.

Asalnya adalah yang agung. Jauh dengannya maka mundurnya kita. Bukannya ia pada masa, tapi pada cara.

Perbahasan #3: Perjuangan

Perjuangan Kemudharatan

Sepanjang pengkisahan Naruto, kita akan dapati ada 4 Great World Ninja War. Namun, hanya satu sahaja yang bermanfaat, yakni The Fourth World Ninja War. Peperangan Dunia Ninja yang sebelumnya tidak lain hanyalah suatu polemik yang membawa kemudharatan bukan kemaslahatan semata. Perang mereka atas nama keamanan(peace) hanyalah suatu janji palsu yang menjadi sarung perjuangan mereka. Adapun aman yang mereka cari itu adalah dengan mengkhazafkan keamanan orang lain yang tidak sepatutnya.

Begitu juga dengan realiti kita kini. Perhatikanlah bagaimana sebahagian polemik kita yang hanya disebabkan warna, kaum maupun bangsa menjadi sarung sang pejuang bagi mereka mengorak langkah perjuangan mereka. Atas nama keadilan kononnya, mereka berjuang mengecapi kebahagiaan koloni mereka sekali gus menitiskan air mata mereka yang lain. Itulah dunia kini. Bagi umat Islam, kita sibuk berbalah dengan hal furu’iyyah sedangkan yang usuluyyah disisihkan. Kita jadikan perbezaan manhaj dakwah kepada Yang Esa sebagai flatform mengecam mereka yang tidak sehaluan namun ke arah yang sama.

Menuju yang Esa, jalan berbeza. Hala ke yang Esa, lorong berbeza.

Berdiri pokok kerana akar.

Terserlah ia kerana dahan.

Serabutnya ia kerana ranting.

Indahnya ia kerana daun.

Enaknya ia kerana buah.

Tanpa akar yang subur, adanya nanti ranting berdaunnya kering tidak berbuah.

Tatkalanya patah hanya mudharat.

Perbahasan #4: Musuh Sebenar

Agenda Ke Arah Dunia Baharu

Pasukan Akatsuki mempunyai agenda mereka yakni infinite tsukuyomi. Ia adalah suatu proses ke arah dunia yang aman(bagi mereka). Mereka(Akatsuki) ini, mempunyai suatu idea bukan untuk mengubah suatu kampung atau negara, namun seluruh dunia seluruhnya. Kata lainnya, agenda dunia baharu. Akatsuki yang hanya terdiri daripada beberapa individu yang sedikit[3] berjaya membawa agenda mereka sehingga menimbulkan kebimbangan kepada kampung- kampung Ninja yang lain, sedangkan mereka berada dalam kuantiti yang banyak.

Di alam realiti,kita dapat menganalogikan Akatsuki ini umpamanya golongan Yahudi. Adapun mereka terdiri daripada golongan yang sangat elit, di samping menimbulkan kebimbangan kepada masyarakat yang ‘sedar’, namun mereka berada dalam kuantiti yang sikit. Adapun sedikit, tindakan mereka memberi impak kepada dunia.

Berkaitan dunia baharu, tidak dinafikan mereka(Yahudi) sedang ke arah pembentukan dunia baharu. Kata lainnya ‘New World Order’ atau Novus Ordo Seclorum seperti mana yang terpapar pada wang dollar Amerika Syarikat.

Perbahasan #5: Kisah Futuristik

Menuju Kesatuan Selepas Kesedaran

Polemik antara 5 Great Nation dalam kisah Naruto tidak terhenti secara mutlak setelah perang Dunia Ninja ke-3 tamat. Sifat ketidak puasan hati itu terpahat di sanubari mereka dek kerana kematian sahabat serta keluarga mereka. Namun, mereka yang selama ini bertelagah akhirnya berintegrasi. Kerana apa? Kerana mereka sedar apa yang sepatutnya mereka buat bukan lagi apa lagi yang ingin mereka buat. Mereka akhirnya sedar, ancaman yang selama ini memudharatkan kaum, bangsa serta negara mereka bukan kerana jiran mereka namun kerana Akatsuki, suatu organisasi yang menuju ke arah dunia baharu yang kononnya aman.

Begitulah kita dengan keadaan kini. Namun, sayang seribu kali sayang, tidak ramai yang sedar. Adapun yang berkuasa sedar akannya, mereka buat acuh tak acuh, membuatkan yang dibawah mereka dimamah mudharat tanpa sangka. Mereka yang berkuasa seharusnya bersoladiriti sekali gus bersinergi bersama rakyat menentang musuh yang sebenar. Please, wake up and do something.

Kata guruku: Kafir itu agamanya satu.

Tambahku: Tidak mengenal rupa, warna mahupun gaya.

Ular manhaj mereka. Tidaklah nampak melainkan yang mencari.

Mendiamkan diri, patuk apabila perlu. Jika tidak dimamah, cukup sekadar diracuni.

Konklusi

Sebentar tadi adalah sedikit sorotan ringkas daripada hamba yang dhaif ini akan perbahasan kisah Naruto. Terlampau banyak nilai padanya yang seharusnya kita rungkaikan lalu dipersembahkan kepada masyarakat.

Kita sebagai generasi terkemudian seharusnya tidak menjadikan jarak masa itu sebagai alasan untuk kita mengecapi semula kegemilangan para sahabat. Senantiasakan diri kita dengan bercita- cita besar bukan sekadar memenuhi periuk nasi kita sebaliknya periuk nasi umat.

Menyedari masalah yang sebenar juga harus kita kecapi agar polemik sampah tidak menjadi warisan generasi terkemudian. Umat manusia kini menghidap kanser. Mereka yang cakna sahaja tahu apa yang sedang berlaku pada mereka sedangkan yang lainnya terus hidup dalam kitaran ‘roda kehidupan’ yang tidak berhaluan sebaliknya kejap di atas kejap di bawah.

Tegasku di sini:

We just keep thinking what will we be or want to be,

Till forget to think what must we be.

Allah berfirman:

وَما خَلَقتُ الجِنَّ وَالإِنسَ إِلّا لِيَعبُدونِ

Bermaksud: ‘Aku tidak menciptakan jin dan manusia melainkan agar mereka beribadah kepada-Ku’.[4]

Selain itu, Allah juga telah berfirman:

وَإِذ قالَ رَبُّكَ لِلمَلائِكَةِ إِنّي جاعِلٌ فِي الأَرضِ خَليفَةً ۖ

Bermaksud: ‘Dan (ingatlah) ketika Tuhanmu berfirman kepada para malaikat, “Aku hendak menjadikan khalifah di bumi”’.[5]

Sudah terang lagi bersuluh. Dalam menulusuri perjuangan hidup kita, jangan kita lupa siapa kita dan di mana kita berpijak. Bak kata Si Penyanyi, “Di mana bumiku pijak, di situ langitku junjung”.

Akhirulkalam, inginku tegas pula di sini:

Sehebat- hebat kisah, ia daripada langit. Mereka yang terhebat, apabila caranya menepati yang asal.

Realiti sentiasa atas fantasi. Bertepatannya itu suatu nikmat.

Saya akhiri dengan firman Allah SWT, firmanNya:

يا أَيُّهَا الَّذينَ آمَنوا إِن جاءَكُم فاسِقٌ بِنَبَإٍ فَتَبَيَّنوا…

Bermaksud: ‘Wahai orang-orang yang beriman! Jika seorang fasik datang kepada kamu membawa suatu berita, maka telitilah kebenarannya…’.[6]

FirmanNya lagi:

هُوَ الَّذي يُنَزِّلُ عَلىٰ عَبدِهِ آياتٍ بَيِّناتٍ لِيُخرِجَكُم مِنَ الظُّلُماتِ إِلَى النّورِ ۚ

Bermaksud: ‘Dialah (Allah) yang menurunkan ayat-ayat yang terang (al-Quran) kepada hambaNya (Muhammad SAW) untuk mengeluarkan kamu daripada kegelapan kepada cahaya…’.[7]

KepadaNya jualah kita kembali. Adapun kisah al- Quran yang terhebat dan Baginda SAW adalah insan yang terhebat tiada syak padanya.

والله أعلم بالصواب

وصدق الله ورسوله

والحمد لله رب العالمين

[1] Ketua Konoha, Kampung Daun(The Hidden Leaf Village)

[2] Penjaga raksasa berekor(Juubi).

[3] Tidak sampai 30 individu

[4] Surah Az-Zariyat 51:56

[5] Surah Al-Baqarah 2: 30

[6] Surah Al-Hujurat 49: 6

[7] Surah Al-Hadiid 57:9

Artikel ditulis oleh IBN ZAHARI untuk The Patriots.


Mengapa Uthmaniyah Tidak Pernah Menduduki Maghribi?

Siapa yang tidak kenal Empayar Uthmaniyah? Kuasa besar yang pernah mengawal tiga benua. Namun, mengapa nama mereka tidak muncul selaku penguasa di dalam sejarah Maghribi (Morocco)?

Uthmaniyah pernah cuba menawan Maghribi beberapa kali, terutamanya pada akhir abad keenam belas, tetapi sering berakhir dengan sia-sia. Pencer.obo.han mereka disekat oleh kebangkitan Dinasti Saadi.

Para Sharif Dinasti Saadi percaya bahawa mereka memiliki lebih banyak hak dan keabsahan untuk memimpin dunia Islam kerana mereka mendakwa mereka memiliki da.rah keturunan nabi.

Untuk mendaki hirearki kekuasaan, mereka melawan Portugis di selatan Maghribi. Mereka mendapat momentum setelah mereka berjaya membebaskan beberapa kota dari ja.jahan Portugis.

Lalu mereka melancarkan pe.ran.g melawan kerajaan yang di ambang kejatuhan iaitu Dinasti Wattasid yang merupakan sekutu Uthmaniyah.  Mereka memasuki Fez, ibu kota Wattassid, dan menahan sultannya.

Mohammed as-Sheikh, pengasas dan Sultan Dinasti Saadi pertama (1544–57), gemar memanggil khalifah Uthmaniyah, Sultan Suleiman, sebagai “Sultan nelayan” bagi mengejek kisah pengembaraannya di lautan.

Suleiman mengirim utusannya kepada Mohammed as-Sheikh dan mencadangkan supaya  Mohammed as-Sheikh harus mengeluarkan titah bahawa nama Suleiman dimasukkan dalam doa khutbah solat Jumaat, dan duit syiling akan dicetak dengan wajahnya. Mohammed as-Sheikh menolak utusan Uthmaniyah dengan menyatakan:

“Saya hanya akan memberi tindak balas kepada sultan nelayan setelah saya sampai di Kaherah;  dari sinilah saya akan menulis jawapan saya.”

Dengan kata-kata ini, Uthmaniyah bertindak balas dengan membu.nuh Mohammed as-Sheikh pada tahun 1557 di bawah perintah Hasan Pasha, anak lelaki Hayreddin Barbarossa, ketika dia sedang bersiap sedia untuk menjalin hubungan sekutu dengan Sepanyol bagi menentang Uthmaniyah.

Sementara itu, mereka melancarkan kempen ketenteraan yang diketuai oleh Hasan Pasha. Mereka menyera.n.g Maghribi timur, tetapi kemaraan mereka dihentikan pada Pertem.p.uran Wadi al-Laban.

Uthmaniyah kemudian berundur ke Algeria untuk mempersiapkan barisan pertahanannya melawan Sepanyol, yang akan menyera.ng mereka dalam Ekspedisi Mostaganem (1558).

Kemudian, Empayar Uthmaniyah menghadapi tempoh kritikal yang dikenali sebagai zaman Pemberontakan dan Kebangkitan (1566–1683).  Empayar Uthmaniyah tidak stabil dengan siri peralihan takhta hingga hampir berpuluh sultan digantikan dalam satu abad.

Dalam perkembangan lain, kebangkitan dinasti Alawiyyah akhirnya menjatuhkan Dinasti Saadi.

KRONOLOGI

Hubungan antara Turki dan Maghribi bermula dengan perwakilan Ali Abu Hassun menjalinkan hubungan sekutu dengan Uthmaniyah untuk menentang musuhnya di Sepanyol dan Portugal.

Namun, masa Hassun tidak lama, Mohammed as-Sheikh, yang keluarganya menguasai Sous, melancarkan jihad menentang penja.ja.han asing. Mula-mula dia mengalahkan Portugis, kemudian dia mengalahkan Uthmaniyah dan Hassun di Tadla pada tahun 1554.

Dia memilih untuk menubuhkan perikatan dengan Sepanyol bagi menentang Portugal dan Uthmaniyah, musuh bersama dengan Sepanyol. Hassun terbu.nu.h dalam pertem.pu.ran, dan Al-Sheikh memulakan dinasti Saadi di Maghribi.

Anaknya, Abdallah al-Ghalib meneruskan per.a.ng di mana dia mengalahkan sekutu Uthmaniyah, Hasan Pasha dari Algiers dalam Pertem.puran Wadi al-Laban, tetapi kekalahan Sepanyol di tangan Algeria di Mostaganem menghalang kemenangan itu.

Pewarisnya cuba merebut takhta. Adik kepada Al-Ghalib, Abu Marwan Abd al-Malik I Saadi dan abangnya, Ahmad al-Mansur telah diasingkan olehnya lalu mereka menerima perlindungan di Konsantinopel.

Dengan bantuan Uthmaniyah, mereka berjanji untuk merebut kembali takhta. Anak lelaki Al-Ghalib, Abdallah Mohammed membuat persekutuan dengan Portugis untuk menentang Uthmaniyah.

Pertikaian itu diselesaikan pada perte.mp.uran Al Quasir Kebir, atau pertemp.uran Tiga Raja. Ketiga-tiga raja iaitu Abdallah, al-Malik, dan Sebastian terb.unu.h, Ahmad al-Mansur akhirnya memimpin tenteranya menuju kemenangan.

Dia kemudian menghabiskan era pemerintahannya dengan menjalin hubungan bukan hanya dengan Uthmaniyah, tetapi dengan Portugal, Sepanyol, Perancis dan Inggeris.

Dia menolak untuk berpihak, sebaliknya memupuk kerajaannya sebagai bersifat sama rata dan rakan kepada semua. Sebaliknya, dia memanfaatkan krisis takhta Songhai untuk menye.ra.ng Gao dan menghancurkan Empayar Songhai.

Walaupun pe.ran.g saudara Saadi tercetus setelah kema.tian Al-Malik, Uthmaniyah menolak dari masuk campur, Uthmaniyah sedang bergelut dengan krisis dalaman mereka sendiri.

Apabila Sultan Murad IV mengambil takhta, dia memutuskan untuk berkempen di Ukraine dan Mesopotamia dan bukannya di Afrika. Malahan, dia menggunakan sekutunya di Crimea untuk memeran.gi Poland bagi Ukraine dan sebaliknya bertumpu pada penak.lu.kan Iraq.

Pera.n.g Venetia kemudian mengalihkan tumpuan Empayar Uthmaniyah pada zaman penyatuan Dinasti Saadi.

Maghribi bertukar tangan apabila Putera Tafilalt, Moulay Ismail ibn Sharif, memenangi pe.r.ang saudara dan mengambil alih wilayah Fez.  Uthmaniyah menyokong banyak pemberontakan terhadapnya, tetapi tidak memiliki keupayaan untuk mengambil tindakan penuh dan Ismail sering mengalahkan mereka.

Namun, cubaannya melakukan se.ra.ngan balas menyebabkan kekalahannya di Algeria di Chediouïa

Uthmaniyah kehilangan tapak di Eropah kepada Habsburg, menyebabkan kemerosotan mereka bermula. Dengan kekayaan Uthmaniyah merosot, ia turut akan dirasai oleh negeri-negeri Barbary.

Maghribi terselamat dari Uthmaniyah kerana kemerosotan Uthmaniyah, tetapi sebaliknya menyaksikan mereka terpaksa menghadapi peningkatan konfrontasi dengan kuasa-kuasa besar seperti Sepanyol, Perancis, dan Britain sebagai gantinya.

RUJUKAN:

Richard L. Smith. (1987). Ahmad al-Mansur: Islamic Visionary (New York: Pearson Longman, 2006), 167; La Grande Encyclopdie du Maroc : Histoire, Italy: GEP Publishers.

T.H. Weir. The Shaikhs of XVIth Century Morocco (London: Simpkin, Marshall and Co., 1904)


Dr Norlela Ariffin: ADUN Berhati Waja

Nama mungkin asing dalam kalangan orang kita tetapi bagi warga Penanti, beliau dianggap wira bagi mereka. Diberi kepercayaan sebagai Ahli Dewan Undangan Negeri (ADUN) Penanti selepas Pilihan Raya Umum (PRU) 2013, Dr Norlela berjaya menjalankan tugas dengan baik dan penuh dedikasi walaupun menghadapi cabaran yang bukan sedikit. Dan itu menjadikan beliau sebagai seorang wakil rakyat patut dicontohi oleh generasi kepimpinan seterusnya.

Adun Penanti dari Parti Keadilan Rakyat (PKR) ini dilahirkan pada 5 April 1963. Jika ada yang ragu-ragu akan latar belakangnya, Dr Norlela bukan calang-calang orang sebelum berkecimpung dalam dunia politik. Beliau mendapat ijazah Sarjana Muda Perniagaan dari Universiti Indiana, Bloomington, Indiana, Amerika Syarikat pada tahun 1984. Dua tahun selepas itu, Dr Norlela mendapat ijazah Sarjana Perniagaan (MBA) dengan pengkhususan Sains Perniagaan dari Universiti Texas Utara (University of North Texas), Denton, Texas. Dan pada tahun 2001, beliau mendapat ijazah Doktor Falsafah (PhD) dari Universiti of Sussex, Brighton, England. Wanita hebat ini berkahwin dengan Haji Muhamad Pauzi Ramli dan dikurniakan empat cahaya mata.

Selepas mendapat ijazah Sarjana Perniagaan dari Universiti Texas Utara, Dr Norlela berkhidmat dengan alma maternya selama dua tahun dari 1987 hingga 1988 sebagai felo pengajar. Selepas berkelana di Amerika Syarikat, beliau berkhidmat sebagai pensyarah di Universiti Utara Malaysia (UUM), Sintok, Kedah dari 1990 hingga 1993. Beberapa tahun selepas itu, Dr Norlela menjadi pensyarah kanan di Universiti Tenaga Nasional (UNITEN) dari 1998 hingga 2001. Selepas mendapat ijazah Doktor Falsafah, beliau turut berkhidmat sebagai Profesor Madya di Universiti Nottingham, kampus Malaysia dari tahun 2007 hingga 2008. Selain berkhidmat dalam dunia akademik, Dr Norlela turut berkecimpung dalam dunia korporat. Antara pengalaman beliau ialah sebagai Pengurus Perunding Perkhidmatan Rundingan Industri Malaysia (PRIMA) Selangor dari tahun 2001 hingga 2002. Setahun selepas itu, beliau dilantik sebagai Naib Presiden AIC Corporations dari tahun 2003 hingga 2007.

Dr Norlela mula terlibat dalam arena politik selepas menyertai PKR. Dan pada PRU 2013, beliau diberi kepercayaan oleh parti sebagai calon menggantikan bekas Setiausaha Politik Datuk Seri Anwar Ibrahim dan Timbalan Ketua Menteri I Pulau Pinang, Datuk Dr Mansor Othman. Datuk Dr Mansor sebaliknya dipilih sebagai calon PKR di Parlimen Nibong Tebal. Pada PRU itu, Dr Norlela berjaya menang dengan majoriti 2,339 undi mengatasi cabaran calon Pertubuhan Kebangsaan Melayu Bersatu (UMNO)/Barisan Nasional (BN), Ibrahim Ahmad.

Jika anda kata perjalanan beliau sebagai Adun nampak mudah, jawapan anda salah. Sebagai wakil rakyat Pakatan Rakyat (PR) di Penanti, beliau berusaha memperjuangkan nasib rakyat di situ dan memastikan rintihan mereka dapat didengar oleh kerajaan negeri. Buktinya, pada satu sidang DUN 2015, Dr Norlela menitiskan air mata kerana sedih melihat kawasan Penanti seolah-olah dipinggirkan oleh kerajaan negeri, satu perkara yang menimbulkan rasa kurang senang sesetengah Adun PR. Bagaimanapun, rintihannya didengari oleh Timbalan Ketua Menteri I Pulau Pinang, Datuk Rashid Hasnon yang juga Adun Pantai Jerejak dan berjanji perkara tersebut akan dibincangkan secara mendalam oleh kerajaan negeri.

Dan itu tidak terhenti di situ saja. Pada tahun 2017, tatkala isu kewujudan kilang haram di Sungai Lembu hangat diperkatakan, beliau menjadi antara individu bertanggungjawab memperjuangkan isu tersebut sehingga menarik perhatian Suruhanjaya Pencegahan Rasuah Malaysia (SPRM). Isu tersebut bukan sekali dua dibangkitkan kerana ia pernah dibangkitkan pada tahun 2015 kepada pihak berkuasa, sidang DUN dan juga jawatankuasa tindakan daerah berkenaan kerana dilihat mengancam kesihatan penduduk. Tetapi tiada sebarang tindakan diambil walaupun penduduk kampung di kawasan berkenaan sudah menghantar petisyen sebanyak 18 muka surat untuk mendesak tindakan diambil terhadap pengusaha kilang tersebut. Kemuncak kepada isu ini ialah penutupan kilang tersebut oleh Jabatan Alam Sekitar dan permohonan maaf Ketua Menteri Pulau Pinang, Lim Guan Eng kerana gagal bertindak terhadap isu berkenaan. Bagi Dr Norlela, ia satu kejayaan yang dilihat mengembalikan semula hak penduduk dan tidak hairanlah, ramai menyanjung wakil rakyat wanita berhati waja ini. Kecekalan wanita ini turut mendapat pujian ramai netizen.

Bagaimanapun, tindak-tanduknya itu juga sudah mencetuskan rasa tidak puas hati bukan saja kerajaan negeri tetapi juga kepimpinan parti Dr Norlela sendiri. Maka tidaklah mengejutkan mengapa beliau diuji dengan ujian seperti peruntukan kawasan disekat atau tanggungjawab mengagihkan bantuan diserahkan kepada kerajaan negeri dan bukan Adun seperti kebiasaannya. Namun itu tidak menghalang wakil rakyat Penanti ini terus bekerja dengan rakyat. Semasa Pulau Pinang dilanda banjir pada akhir tahun 2017, beliau menubuhkan Dana Bantuan Banjir Penanti. Dana tersebut diwujudkan kerana Dr Norlela melihat, ramai mangsa banjir lebih memerlukan bantuan wang tunai berbanding bantuan dari segi barangan. Penerima menerima bantuan antara RM200 hingga RM300 bergantung kepada tahap kerosakan yang dihadapi mereka dan setiap nama yang menerima akan dicatat bagi menunjukkan ketelusan pemberian bantuan.

Selain dana ini, ada satu anekdot menarik seorang pengguna Facebook bernama William Cheah. Beliau menceritakan semasa bertemu dengan Dr Norlela semasa musibah banjir melanda Pulau Pinang pada akhir tahun lepas, William cuba membahasakan beliau Yang Berhormat (YB) tetapi Dr Norlela lebih memilih dipanggil dengan namanya sendiri. Bagi aktivis ini, ia sesuatu yang mengagumkan dan menunjukkan beliau seorang ahli politik yang berbeza. Dr Norlela sentiasa berhubung dengan William dan rakan-rakannya untuk memastikan bekalan diperlukan mangsa banjir sampai dan ini tidak terhad kepada kawasan Penanti saja. Ini termasuk kawasan lain yang terkena musibah banjir walaupun hakikatnya, ia bukanlah termasuk dalam DUN Penanti. Satu lagi perkara menarik berkenaan Dr Norlela ialah beliau tidak pernah mengecam musuh-musuh politiknya atau membincangkan krisis yang berlaku dalam PR/Pakatan Harapan (PH). Sebaliknya, beliau lebih berminat membincangkan keperluan warga Penanti dan apa solusi pada setiap permasalahan yang dihadapi.

Untuk PRU kali ini, timbul ura-ura parti mahu mencalonkan beliau sebagai pengganti presiden parti, Datuk Seri Wan Azizah Wan Ismail di DUN Kajang, Selangor. Walau bagaimanapun, Dr Norlela lebih berminat mempertahankan kerusinya daripada berpindah kerusi ke Kajang. Dan atas sebab integriti dan prestasi cemerlangnya sebagai Adun Penanti, maka tidak hairanlah mengapa kepimpinan parti peringkat negeri memutuskan untuk mengekalkan nama beliau sebagai calon PKR bagi Penanti untuk PRU kali ini.

SUMBER


Bagaimana Lipas Terselamat Daripada Hujan Tahi Bintang Yang Membunuh Dinosaur?

66 juta tahun lalu, hujan tahi bintang menghentam bumi. Ia bukan sekadar mencetuskan gempa bumi kuat tetapi turut mencetuskan letusan gunung berapi yang membunuh banyak hidupan termasuk dinosaur. Tetapi entah bagaimana, sang lipas juga yang terselamat daripada bencana berkenaan.

Semua ini disumbang oleh bentuk badannya yang rata. Dengan bentuk badan sedemikian, ia boleh saja bergerak dan masuk ke tempat sempit termasuk ke bawah tanah. Jadi, apabila hujan tahi bintang melanda bumi 66 juta tahun lalu, ia dapat bersembunyi dalam lubang-lubang tanah yang melindunginya daripada haba ekstrem peristiwa berkenaan. Tetapi bagi sebahagian besar hidupan lain, hanya satu kesudahan iaitu kematian.

Hujan tahi bintang turut mengakibatkan penurunan suhu bumi. Apabila atmosfera bumi dilitupi dengan habuk dan abu, ia menghalang cahaya matahari daripada sampai ke permukaan. Akibatnya, suhu bumi jatuh menjunam dan menghasilkan iklim sejuk. Tanpa cahaya matahari, tumbuhan yang terselamat tidak dapat tumbuh sekaligus mengakibatkan banyak hidupan yang bergantung kepada tumbuhan itu mati.

Tetapi bagi lipas, ia bukan satu isu. Ini kerana ia merupakan haiwan omnivor – ia tidak akan memilih makanan selagi mana itu dapat mengenyangkannya baik tahi binatang hinggalah haiwan dan tumbuhan sendiri.

Satu lagi ciri yang membantu lipas selamat daripada peristiwa berkenaan ialah ia menghasilkan telur dalam bekas perlindungan kecil yang dipanggil oothecae. Oothecae atau bekas telur kelihatan seperti kacang yang telah dikeringkan. Tetapi ia melindungi isi kandungannya daripada semua cabaran ekstrem daripada cuaca hinggalah kerosakan fizikal yang dicetuskan oleh haiwan atau manusia.

Lipas moden hari ini masih boleh hidup di mana-mana termasuk cuaca sejuk dan panas yang ekstrem. Komuniti saintifik merekodkan terdapat 4,000 jenis lipas yang wujud di dunia. Sesetengah daripadanya suka tinggal di manusia sekaligus menjadi serangga perosak.

Tambah menyusahkan ialah apabila ia wujud di tempat yang tidak bersih, ia boleh menjadi ejen penyebar penyakit. Ini terhasil menerusi alergen yang dikeluarkan lipas boleh mencetuskan serangan lelah atau reaksi alahan kepada sesetengah orang. Kalau disembur racun serangga, ia masih boleh hidup – ciri sama yang membantu nenek moyangnya hidup lebih lama daripada dinosaur.

Di sebalik asal-usulnya yang kotor dan jijik, ia masih dianggap bermanfaat kepada komuniti saintifik. Ini kerana ada sesetengah saintis mengkaji corak pergerakannya. Ada juga yang menjadikan ia sebagai model untuk robot-robot baru yang lebih canggih.

RUJUKAN

Lovett, B. (2022, 5 April). How did cockroaches survive the dino-killing asteroid strike?. Live Science.


Hujan Turun Tak Kat Marikh?

Sejak Neil Armstrong dan Buzz Aldrin mendarat di Bulan, cita-cita manusia dalam penjelajahan angkasa semakin membuak-buak.

Misi Apollo sememangnya bernaratif politik, kerana Amerika Syarikat tidak mahu kalah pada tangan Kesatuan Soviet. Selepas Apollo 11, Amerika Syarikat turut menjayakan misi Apollo 12, Apollo 14, Apollo 15, Apollo 16 dan Apollo 17.

Hanya Apollo 13 sahaja terpaksa berpatah balik, atas masalah struktur yang menghampakan angkasawan Jim Lovell, Ken Mattingly dan Fred Haise.

Pada ketika ramai bertaklid buta pada teori konspirasi dangkal (kononnya pendaratan Bulan itu palsu), pihak Barat sudah jauh ke hadapan.

Sekarang Amerika Syarikat mempunyai beberapa agensi aeroangkasa selain NASA, contohnya Astrobotic Technology, Intuitive Machines dan Rocket Lab.

Ketiga-tiga agensi ini beroperasi secara swasta – dan semuanya sedang berlumba untuk mendarat di Marikh pula.

Zaman ini, anugerah “orang pertama” sudah tidak relevan. Dunia tidak lagi bersaing bagai nak gila macam dulu. Amerika Syarikat dan Rusia sendiri banyak menjalankan kerjasama.

Orang tidak peduli siapa sampai dulu – tetapi agensi-agensi aeroangkasa masih gigih untuk menjadi orang pertama.

Dulu mereka bersaing demi status negara. Sekarang mereka perlu bersaing dengan syarikat-syarikat swasta dalam negara pula.

Masing-masing membawa kepentingan dan matlamat sendiri. Entahnya, satu hari nanti, industri swasta yang menguasai sektor aeroangkasa.

Swasta tidak perlu runsing tentang isu penjelasan awam. Selagi pelabur berpuas hati, mereka pun puas hati kerana tidak bergantung pada kutipan cukai.

Walau bagaimanapun – sehingga hari ini, tiada negara atau syarikat yng sudah mendaratkan manusia di Marikh.

Pertama sekali, jarak antara Bumi dan Marikh terlalu jauh. Paling dekat pun dalam 54.6 juta kilometer… paling jauh pula 401 juta kilometer, tertakluk pada kedudukan orbit dua planet.

Cuaca Marikh pula tidak menentu – boleh membµnµh manusia akibat suhu terlalu tinggi atau rendah.

Jadi industri aeroangkasa menggunakan kuar (probe) dan perayau (rover) sahaja. NASA menggunakan Curiosity dan Opportunity untuk mengenal pasti jika Marikh sesuai untuk didiami manusia… dan mengkaji perkara-perkara lain.

Dua perayau ini bergerak dengan elektrik yang dijana daripada haba plutonium. Curiosity sudah merayau sejauh 25.06 kilometer selama 3,175 hari di Marikh.

Selain Curiosity (dan Opportunity), NASA dan JPL telah menjayakan misi InSight yang mengukur aktiviti seismografi Marikh.

Semua misi yang dijalankan telah menghimpun banyak bukti saintifik sebagai jawapan untuk soalan-soalan asas tentang Marikh.

Contohnya, Marikh ada hujan? Untuk pengetahuan semua, hujan ialah fenomena biasa dalam planet lain. Zuhrah mempunyai hujan. Neptun pun begitu.

Titan yang mengelilingi Zuhal juga ada hujan. Tetapi Zuhrah mencurahkan asid sulfurik. Titan menghujankan gas methane.

Manakala hujan Neptun mengandungi berlian (Andrei, 2019). Senang kata, setiap planet berbeza. Bukan semua hujan mencurhakan air (seperti Bumi).

Macam mana dengan Marikh?

Marikh mempunyai tempat dalam kalangan “jemaah planet” yang berhujan. Cuma hujannya bukan air. InSight pernah menghantar sekeping gambar dari kawasan Elysium Planitia.

Persekitaran pada masa itu kelihatan mendung dan sejuk melam.pau. Suasana mendung memang pelik: awan terjadi kerana wap air yang bertukar menjadi titisan cecair. Tetapi ini tidak bermakna Marikh mempunyai air.

Awan Marikh berkepulan kerana empingan ais nipis mirip kabus. Elysium Planitia sememangnya sejuk. Saintis menjangka kawasan ini kaya dengan ais keluasan seperti sebuah negara (700,000+ kilometer persegi).

Empingan ini takkan jatuh kerana suhu Elysium Planitia yang sangat rendah. Senang kata, awan itu sendiri sudah membeku (Mack, 2019). Mana yang jatuh itu takkan kelihatan… kerana permukaan Elysium Planitia pun sudah beku.

Bacaan lanjut: https://www.thepatriots.asia/korang-tahu-tak-yang-marikh-dipenuhi-ais/

Inilah cara Marikh hujan, suatu simbahan yang bukan sama sekali berbentuk titisan. Bagi yang bertanya kenapa manusia belum mendarat di Marikh, ini boleh menjadi jawapan ringkas. Marikh terlalu menca.bar dengan suhu terlalu rambang. Ributnya kadang berpasir… kalau di Elysium Planitia, anginnya bersuhu -9ºC. Tak hujan bermasalah; hujan lagilah bermasalah.

RUJUKAN:

Andrei, M. (2019, Julai 24). How it rains on different planets: what the science says. ZME Science.

Mack, E. (2019, Mei 8). NASA’s InSight sees cloudy days on Mars, so why does it never rain? CNET.


Kisah England Dilanda Wabak Berpeluh Yang Pelik

England dan Perancis merupakan dua kuasa Eropah yang dipisahkan sebuah selat yang besar. Walau bagaimanapun, sempadan perairan masih tidak menjadi penghalang. Berkali-kali dua kuasa ini bertembungan.

Dan Perancis pernah menjadi medan perebutan antara pihak yang setia pada Valois dan Plantagenet. Selama 116 tahun dua pihak ini berpe-rang. Tempoh yang sebegini lama berlarutan daripada anak hingga cicit.

Raja Henry V Lancaster (1413-1422) hampir menak-luki Perancis yang berp-ecah-belah antara satu sama lain.

Tiada mµsµh nampaknya boleh menewaskan baginda, melainkan penya-kit cirit-birit yang mungkin menyebabkan str-ok haba. baginda mang-kat pada usia 35 tahun, mencetuskan masalah besar di England.

Kerana takhta baginda turun kepada puteranya Henry VI Lancaster (1422-1461) yang baru berusia sembilan bulan.

Pada usia 22 tahun, Henry VI berkahwin dengan seorang bangasawan Perancis bernama Margaret. Pendamping raja ini dianugerahkan darjat Ratu, tetapi cita-cita politiknya mengatasi Henry VI sendiri.

Malah Henry VI merupakan seorang raja yang lemah. Jadi bangsawan-bangsawan Inggeris yang lain mula mendahagakan kuasa baginda. Kelemahan ini juga menyebabkan kekalahan Inggeris di Perancis.

Henry VI mengenakan cukai tinggi untuk menutup lopak kewangan yang berpunca daripada gejala ras-µah.

Dan pada tahun 1455, Henry VI berdepan dengan kebangkitan bangsawan Keluarga York. Kebangkitan ini menyebabkan sebuah pep-erang-an saudara selama 32 tahun.

Asalnya Keluarga York berjaya mer-ampas kuasa, sebelum dirangkul Keluarga Lancaster semula. Ketika pep-er-angan ini hampir tamat, masalah baru pula timbul.

Mµsµh Yang Tidak Kelihatan

Siri pep-er-angan memudahkan penularan suatu penya-kit baru. England ketika ini tidak menguruskan infrastruktur kumbahan dengan baik. Masyarakat Inggeris hidup dalam keadaan sangat kotor.

Sistem kumbahan menakung bak-teria yang mudah mence-mar bekalan air. Dijangka inilah punca penularan penya-kit misteri yang bermula pada Ogos 1485.

Sarjana sejarah membuat spekulasi bahawa penya-kit ini dibawa daripada seberang selat, kerana Henry Tudor menggunakan anggota-anggota tent-era upahan Perancis (Theilmann, 2008).

Simtom penya-kit ini sangat pelik. Tiba-tiba saja badan yang berpeluh dan menggigil sejuk.

Kepala berasa pening bagaikan berpusing, menyebabkan leher, bahu dan lengan berasa sa-kit yang sangat teruk (mungkin berkaitan dengan sendi utama).

Peluh akan menyebabkan badan sejuk selama 30 minit hingga tiga jam, disusuli fasa panas. Apabila badan terlalu panas, peluh akan keluar lebih banyak (menyebabkan kesejukan semula).

Jadi badan pun hilang air. Jantung berdenyut laju. Dan akhirnya, kelesuan teruk menyebabkan kema-tian.

Ada saja orang yang sembuh dan kemudian sa-kit semula, bermakna pengalaman sa-kit tidak menghasilkan imuniti (Heyman, et al., 2014).

Seseorang akan menggigil dan membahang selama 24 jam. Kemudian kalau tidak sembuh, penya-kit ini berterusan hingga akhir hay-at. Menariknya, golongan hartawan yang selalu terkena penya-kit ini.

Kerana merekalah paling banyak mengembara sana sini, tambah pula ramai menghadiri majlis pertabalan Henry VIII yang mungkin menjadi asbab penularan.

Saintis masih berkerut dahi fikirkan punca penya-kit ini. Kutu menjadi sasaran saintifik, atas dua sebab: (1) penya-kit banyak berlaku pada musim panas dan (2) pakaian zaman itu menggunakan kapas.

Tetapi ada pendapat sampingan, bahawa penya-kit ini sebenarnya ialah epi-demik hantavirus.

Tiada Sampel Kajian

Hantavirus boleh menyebabkan penya-kit bersimtom demam panas, sa-kit kepala dan peluh. Saintis menyelidik cara penularan penya-kit bermisteri ketika itu.

Kebanyakan yang dijang-kiti ialah golongan pertengahan umur, memungkinkan hantavirus. Cuma masalahnya, penya-kit bermisteri ini menular antara manusia, sesuatu yang jarang dilakukan hantavirus melainkan melalui mutasi luar biasa.

Malah hantavirus pada zaman moden jarang sekali hilang begitu sahaja.

Pengamatan ini merunsingkan sains. Pakar mikrobiologi Edward McSweegan berpendapat penya-kit ini mungkin berlaku akibat kerac-unan anthrax.

Kerana zaman pe-per-angan tentu sekali ada banyak bang-kai haiwan. Beliau mengemukakan cadangan supaya mang-sa dikorek keluar untuk tujuan kajian (McSweegan, 2004).

Sampel hidup tentu sekali bantu saintis mengenali penya-kit yang pernah menular di bumi England dulu.

Setakat ini semua usaha mengenalpasti asal-usul dan jenis penya-kit ini buntu kerana tiada bahan genetik seperti DNA atau RNA.

RUJUKAN:

Heyman, P., et al. (2014). Were the English sweating (ditapiskan) and the Picardy Sweat caused by hantaviruses? Viruses. 6 (1): 151-171.

McSweegan, E. (2004, Januari 17). Riddle solved? New Scientist.

Theilman, J.M. (2008). Encyclopedia of (ditapiskan), (ditapiskan) and (ditapiskan). Greenwood Press. Halaman 686.


Ashurbanipal – Perpustakaan Pertama Dunia

Perpustakaan Diraja Ashurbanipal kadangkala disebut sebagai ‘perpustakaan pertama’ di dunia, ataupun ‘perpustakaan diraja yang paling lama bertahan di dunia’. Perpustakaan ini ditemukan semula oleh sekumpulan ahli arkeologi yang melakukan kerja-kerja ekskavasi di tapak Nineveh (kini dikenali sebagai Kuyunjik). Memandangkan tempat tersebut merupakan kota diraja bagi Empayar Neo-Assyria pada masa pemerintahan Ashurbanipal, maka perpustakaan ini dinamakan bersempena nama beliau.Perpustakaan Diraja Ashurbanipal memuatkan lebih 30 000 buah tablet tanah liat dan lembaran yang mengandungi teks-teks kuneiform. Antara bidang ilmu yang dirangkumi oleh teks-teks berkenaan termasuklah catatan pentadbiran, karya sastera dan pengajian teknikal.PEMERINTAHAN ASHURBANIPALAshurbanipal (bermaksud ‘dewa Ashur si pencipta pewaris’) sering dianggap sebagai seorang pemerintah yang hebat bagi Empayar Neo-Assyria. Tempoh pemerintahannya berlangsung antara  tahun 668SM hingga 627SM. Pada waktu itu, Empayar Neo-Assyria sedang mengalami tempoh kemuncak perluasan wilayah. Antara kawasan yang termasuk di bawah pemerintahan Ashurbanipal ketika itu adalah Babylon, Parsi, Syria dan Mesir.Memandangkan Ashurbanipal memerintah rakyatnya dengan penuh adil dan saksama, maka namanya masyhur sebagai seorang raja yang dijulang tinggi. Walau bagaimanapun, beliau turut dikenali dengan kekejamannya ketika berurusan dengan para musuhnya. Apapun, kejayaan Ashurbanipal yang paling ulung adalah kewujudan perpustakaan diraja miliknya.

Pada mulanya, Ashurbanipal tidak langsung dijangka akan mewarisi takhta ayahandanya, Esarhaddon memandangkan beliau mempunyai abang sulung yang bernama Sin-iddina-apla. Selepas abangnya mangkat pada tahun 672SM, beliau dinamakan sebagai pewaris takhta. Sebelum kemangkatan abangnya, Ashurbanipal meraih kebebasan untuk mendalami sebanyak mungkin ilmu pengetahuan memandangkan beliau pada asalnya bukanlah pewaris takhta (jawatan yang sudah tentu mengehadkan masa lapangnya).Oleh kerana itu, beliau mampu meluangkan masa dengan membaca dan menulis, serta menguasai pelbagai lapangan ilmu termasuklah matematik dan ramalan (kewujudan) minyak. Berkemungkinan atas faktor inilah Ashurbanipal mengarahkan agar perpustakaan diraja dibina setelah beliau selesai menstabilkan empayar.PERPUSTAKAAN ISKANDARIAH (ALEXANDRIA)Menurut masyarakat Parsi dan Armenia Purba, Alexander Agung sendiri pernah melawat dan melihat Perpustakaan Diraja Ashurbanipal ini semasa kunjungannya ke Nineveh. Oleh kerana terinspirasi dengan binaan tersebut, beliau pun berhajat untuk mengumpulkan seluruh karya hasilan masyarakat yang telah ditaklukinya; menterjemahkannya ke dalam bahasa Greek; dan menyimpannya di dalam sebuah perpustakaan besar miliknya.Memandangkan si penakluk dari Macedonia ini tidak dikurniakan usia yang panjang untuk merealisasikan impiannya itu, Ptolemy, iaitu salah seorang panglimanya yang mewarisi kepemimpinan di Mesir mengambil tanggungjawab untuk memulakan pembinaan Perpustakaan Besar Iskandariah.

TINGGALAN DARI PERPUSTAKAAN LAMA INISeiring peredaran masa, tinggalan berbentuk fizikal dan mungkin juga ingatan berkenaan Perpustakaan Ashurbanipal ini hilang dan hanya ditemui semula pada abad ke-19M. Pada sekitar tahun 1850an, Muzium British menjalankan sebuah usaha ekskavasi di tapak arkeologi Nineveh. Ketika itulah perpustakaan ini ditemui.Individu yang bertanggungjawab ke atas penemuan tersebut adalah seorang ahli arkeologi dari British yang bernama Sir Austen Henry Layard. Ekskavasi di Nineveh ini kemudiannya berlanjutan secara berkala sehingga tahun 1930an. Pada waktu itu pula, lebih dari 30 000 buah tablet tanah liat dan lembaran dijumpai.

Perpustakaan Diraja Ashurbanipal ini dianggap penting atas sejumlah fakor. Antaranya, bilangan tablet tanah liat dan lembaran yang begitu besar itu membuatkan perpustakaan milik Ashurbanipal ini menjadi salah sebuah tempat pengkoleksian bahan-bahan bertulis yang paling bezar di zaman itu. Tambahan lagi, keluasan lapangan ilmu yang dirangkumi oleh teks-teks berkenaan turut meraih signifikasi tersendiri. Perpustakaan ini mengandungi teks-teks yang meliputi bidang-bidang seperti perubatan, mitologi, sains, puisi dan geografi.Salah satu dokumen yang paling masyhur dari perpustakaan ini adalah sebahagian catatan daripada Epik Gilgamesh – epik yang sering dianggap sebagai karya sastera ulung yang paling berusia. Berikutan keluasan lapangan ilmu yang dirangkumi oleh teks-teks yang terkandung di dalam Perpustakaan Ashurbanipal ini, makanya ia dianggap sebagai tinggalan sejarah yang sangat penting terutama dalam pengkajian moden berkenaan Timur Dekat di zaman purba.

Menurut sebuah artikel dari Guardian, perpustakaan ini merupakan sumbangan berkekalan daripada Ashurbanipal kepada peradaban dunia – sumbangan yang ditinggalkan oleh seorang raja berkuasa, yang memerintah Empayar Assyria dalam tempoh waktu yang singkat.Menerusi impian yang tinggi serta pengorganisasian yang mantap, Ashurbanipal berjaya mengekalkan kedaulatan empayarnya yang hebat. Impiannya itu dapat diungkap menerusi kesenian Assyria. Menurut Guardian, ia termasuklah ‘sebahagian dari gambaran paling mengerikan yang pernah tercipta’, iaitu antaranya penyeksaan, pembunuhan beramai-ramai, lidah yang direntap hingga putus, serta pelbagai kekejaman lain (menggambarkan keulungannya dari segi kekuatan).Di celah-celah keganasan ini, nilai pemuliharaan dan pemeliharaan kesusasteraan serta keilmuan turut dijunjung dan diserlahkan dengan baik.Tahun-tahun kebelakangan ini, terdapat sebuah projek yang dikenali sebagai Projek Perpustakaan Ashurbanipal (Ashurbanipal Library Project). Ia merupakan sebuah kolaborasi di antara Muzium British dan Universiti Mosul di Iraq.Projek tersebut dimulakan pada tahun 2002 dan bermatlamat ingin menghidupkan semula perpustakaan Ashurbanipal dengan cara mendokumentasikan sebanyak mungkin perihal perpustakaan ini baik menerusi tulisan mahupun gambar.Diharapkan supaya projek berkenaan dapat mencambahkan minat, serta menggalakkan penyebaran pengetahuan dan pengkajian terhadap teks-teks dari tinggalan Perpustakaan Ashurbanipal sekaligus meningkatkan kefahaman kita tentang Timur Dekat di zaman purba.DIOLAH DAN DITERJEMAHKAN DARI:

DHWTY. (9 April 2019). Ashurbanipal: The Oldest Surviving Royal Library in the World with Over 30 000 Clay Tablets. Ancient Origins.https://www.ancient-origins.net/ancient-places-asia/ashurbanipal-oldest-surviving-royal-library-world-over-30000-clay-tablets-007127


Kebodohan Perancis Yang Cari Nahas Semasa Menjajah Vietnam

Perancis boleh kata lewat masuk dalam arena imperialisme. Pada zaman kemasukannya, British dan Belanda sudah bergiat begitu aktif. Jadi Perancis perlu mencari lubuk yang belum disentuh dua durjana berkuasa ini. Dan mereka secara berperingkat menembusi Vietnam, yang belum dijajah sesiapa. Vietnam dipimpin seorang maharaja bernama Gia Long, yang dibantu Perancis semasa menghadapi beberapa pencabar.

Turut datang membantu adalah Empayar Qing daripada China. Sudah pasti ada muslihat di sebalik bantuan antarabangsa ini. Namun Gia Long mempertahan bahawasanya baginda dibantu sukarelawan dan penjelajah, bukannya orang-orang rasmi Perancis.

Perancis pula tidak bergantung pada satu asakan semata-mata. Secara berkala, paderi-paderi Perancis sedang memenangi hati rakyat Vietnam. Dalam masa 200 tahun, kegiatan agamawan berjaya meningkatkan jumlah umat Kristian sebanyak 600,000 orang (Addington, 2000). Rakyat tempatan mula gusar dengan peningkatan ini, terutamanya apabila kelompok Katolik mula mempertingkat pertahanan komuniti. Dan sekitar 1840-an, pendeta-pendeta Eropah mula diganggu kerajaan Vietnam sampai ada yang terkorban.

Sebelum tu, kami nak cadangkan kalian beli buku POLITIK UNTUK PEMULA. Artikel ini bercerita tentang zaman penjajahan Eropah yang terkutuk. Namun sisa-sisa penjajahan mereka masih bergelumangan sampai hari ini, wujud secara halus dalam lembah politik. Dalam buku ini, kalian akan belajar pasal keperluan untuk berpolitik. Link pembelian: https://bit.ly/3d6vbsR

Kerajaan Perancis menggunakan justifikasi ini untuk berperang, yang akhirnya membentuk sebuah negara terjajah bernama “French Indochina”. Bukan senang untuk runtuhkan iltizam Vietnam. Mereka mengambil masa hampir 27 tahun juga, yang tamat pada tahun 1885. Lapan tahun kemudian, French Indochina menang peperangan dengan Siam pula yang memulakan siri pencerobohan sampailah tahun 1907.

Cita-Cita Terbantut

Kegiatan penjajahan Perancis mula bergolak, apabila Perang Dunia Pertama melanda Eropah. French Indochina merasa bahang kerana kerajaan induk Perancis terkial-kial dimamah Jerman. Lalu kerajaan induk meminta French Indochina cari rekrut untuk berperang. Seramai 100,000 “”sukarelawan” dipaksa berperang di Eropah, sampai warga tempatan di Tonkin bangkit mengamuk (Jouineau, 2009).

Taktik ini benar-benar menjadi senjata yang memakan tuan. Kerana jumlah sebegitu banyak menerima latihan ketenteraan yang akhirnya menjadi pembakar semangat untuk bangkit menjatuhkan French Indochina. Rata-ratanya dibuai pengaruh komunisme, sampai bersatu hati habis.

Dan mereka juga mendapat sokongan daripada luar negara buat julung kalinya. Kerana selepas Perang Dunia Pertama, semua tahu Kesatuan Soviet bangkit menjadi pencabar kuasa Eropah. Dan pada ambang Perang Dunia Kedua, pihak Soviet menyeru komunis-komunis Vietnam bangkit mencabar ketuanan Perancis dalam French Indochina.

Asia Untuk Orang Asia

French Indochina mendapati diri mereka tersepit, sepertimana kerajaan induk Perancis semasa Perang Dunia Pertama. Sudahlah ramai dalam kalangan warga Vietnam membenci mereka; datang pula musuh baharu yang ingin membebaskan bumi Asia untuk orang Asia. Angkatan Jepun menyusup macam bala penyakit, ambil alih satu negara demi satu negara sebelum tunjuk muka bengis yang sebenar. Apabila menikmati kuasa, Jepun sekadar mengambil alih dan menjadi penjajah baharu.

Dan kali ini Thailand bermain diplomasi dengan pakatan bersama Jepun. Melihat French Indochina dalam keadaan lemah, Thailand berusaha untuk merampas semula wilayah-wilayah yang hilang. Hasrat Jepun tidak kesampaian kerana keangkuhan mereka untuk kacau helang yang sedang tidur. Melihat keadaan pada tahun 1945, Jepun memusnahkan struktur ketenteraan Perancis sampai ramai anggota lari bertempiaran ke China dimana mereka diberkas dan dijadikan buruh tahanan.

Di sini semua boleh nampak – Perancis sebenarnya tidak kenal penduduk yang dijajah mereka. Berbeza dengan British yang mencengkam British Raj daripada telinga sampai lutut. British yang mengenali rakyatnya pun dihalau jauh (secara berhemah). Perancis boleh pula guna rakyat tempatan untuk berlawan peperangan mereka… yang akhirnya memakan diri.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Addington, L. (2000). America’s War in Vietnam : A Short Narrative History. Indiana University Press. Halaman 8.

Jouineau, A. (2009). French Army 1918. Halaman 63.


Berenang Di Ganges: Sungai Punca Segala Wabak

Akhir-akhir ni kita baca tentang Sungai Ganges di India yang dipenuhi dengan mayat yang dibuang kerana dalam sungai kerana mereka tidak mampu membayar harga untuk upacara membakar mayat. Kalau lihat dari gambar sahaja kita boleh tahu betapa tercemarnya sungai itu saat ini.

Dalam satu portal berita turut menulis tentang pemasangan jaring untuk menahan mayat-mayat itu supaya tidak hanyut lebih jauh ke hilir.

Selain itu, abu mayat juga akan dibuang ke dalam Sungai Ganges untuk upacara penghormatan. Dalam satu laporan BBC pada 201, dianggarkan lebih kurang 32 ribu abu mayat dibuang ke dalam Sungai Ganges.

Itu belum cerita tentang sisa industri dan sisa kumbahan yang dilepaskan ke dalam sungai. Dalam satu jurnal pada tahun 2006 menulis lebih 200 juta liter sisa kumbahan tidak dirawat dilepaskan ke dalam sungai, angka itu bukan sedikit. (Hamner, S., et al, 2006).  Di Bandar Varanasi, lebih kurang 35 saluran pembentungan dilepaskan ke Sungai Ganges. Ini belum dicampur bandar-bandar lain yang berada di bahagian hilir. Antara industri utama di India ialah pembuatan fabrik dan minyak wangi yang mana dua jenis industri ini sememangnya banyak menggunakan bahan kimia.

Ini bukanlah kali pertama benda ni berlaku dan Sungai Ganges memang telah tercemar sejak dulu. Tapi pandemik COVID-19 menambah keterukan pencemaran di sungai ini.

Pautan ke artikel : https://www.thepatriots.asia/kesucian-sungai-ganges-yang-tercemar-11-gambar/

Sungai Ganges, sumber air yang berusia jutaan tahun mengalir lebih dari 2,500 kilometer dari Himalaya di utara India dan merentasi Bangladesh ke Teluk Bengal.

Semasa pandemik kolera pertama iaitu tahun 1817, Sungai Ganges dikatakan menjadi punca penyebaran bakteria punca penyakit. Hujan lebat dan banjir pada tahun 1815 dicadangkan menjadi punca  penyakit itu tersebar secara lebih meluas.

Status sporadik telah bertukar kepada epidemik di Jessore (sekarang dalam Bangladesh) berdekatan Kalkota, Teluk Bengal dan dalam tempoh tiga tahun, penyakit tersebar ke seluruh India. Wabak ini kemudian menjadi pandemik dan tersebar secara meluas ke China, Jepun dan seterusnya ke Asia Tenggara iaitu Burma, Jawa, Sumatera dan Malaya. Penularan wabak ini kemudiannya digelar sebagai Pandemik Kolera Pertama.

India dikenali sebagai kelahiran penyakit kolera. Malah di Eropah, penyakit ini turut dipanggil Indian Cholera. Penyakit ini sudah dikesan lebih awal di India namun berlaku secara sporadik. Ini berdasarkan beberapa rekod sejarah contoh tulisan penjelajah portugis bernama Gasper Correa tentang kematian tentera kerajaan Calicut pada tahun 1503. Beliau juga menemui kes sporadik kolera pada tahun 1543 di Goa.

Sungai ini menunjukkan tahap kandungan bakteria faecal coliform yang sangat tinggi. Bakteria faecal coliform adalah keluarga enterobakteria, sekumpulan patogen yang biasanya menyebabkan penyakit gastrointestinal atau saluran penghadaman.

Jangkitan koliform biasanya disebabkan oleh meminum makanan atau air tercemar. Bakteria coliform utama termasuk shigella, yang menyebabkan disentri. Bakteria Escherichia coli (E. coli), yang boleh menyebabkan jangkitan saluran kencing dan cirit-birit. Bakteria salmonella, yang menyebabkan cirit-birit dan muntah-muntah.

Secara umum, air dianggap selamat untuk digunakan mandi sekiranya tahap faecal coliform tidak lebih dari 500 MPN per 100 ml air. Manakala 50MPN per 100ml adalah tahap selamat untuk diminum.

Pada tahun 2019, Kanpur mencatatkan tahap kandungan paling tinggi 92 kali ganda lebih banyak, iaitu 46 ribu MPN per 100 ml. Varanasi pula mencatatkan kedudukan di tempat kedua iaitu 34 ribu MPN per 100 ml. Kehadiran faecal coliform menunjukkan terdapat pembuangan sisa najis dalam air dan sesetengah bakteria merebak melalui najis.

Kesimpulan

Tahap antibodi penduduk di sana sudah terbiasa dengan air di Sungai Ganges. Maka mereka boleh menggunakan air di Sungai Ganges. Bukan sahaja mandi dan minum, mereka juga mempunyai tempat belajar berenang di tebing Sungai Ganges untuk mereka belajar kuak lentang berirama.

Namun tetap ada penyakit jangkitan patogen bawaan air yang berlaku.

Kesimpulannya, jagalah sumber air negara ini supaya tak menjadi seperti ini. Namun begitu, Sungai Ganges bukanlah sungai yang paling kotor dalam dunia kerana ada yang lebih kotor.

NOTA KAKI:

*MPN = Most Probable Number : kaedah yang digunakan untuk menghitung konsentrasi mikroorganima dalam sampel

*500MPN per 100ml ialah kadar dari laman web DOE Malaysia.

RUJUKAN:


Benarkah Manusia Pernah Mendarat Di Bulan?

Program Apollo telah melahirkan inspirasi luar biasa sambil meninggalkan legasi yang tidak dapat ditandingi. Kejayaannya yang menghubungkan langit dan bumi pada ketika dunia bergolak sememangnya harus dikagumi. Pendaratan di permukaan Bulan mengharumkan nama Amerika Syarikat di serata dunia. Daripada sinilah, bangsa ini mula berazam untuk mengunjungi Marikh pula.

Namun sama seperti kejayaan kecil-kecilan, tentu sekali akan ada suara-suara sumbang yang wujud hanya untuk mempertikaikan. Pendaratan Neil Armstrong dan Buzz Aldrin dikatakan salah satu konspirasi, setaraf dengan pembunuhan John F. Kennedy. Ramai dalam kalangan Melayu sendiri berpihak kepada individu-individu yang tidak pernah langsung memberikan apa-apa sumbangan dalam bidang astronomi. Tetapi hujah-hujah mereka sebenarnya ketinggalan, ataupun sekadar memetik daripada pohon yang sudahpun ditanam.

Sebenarnya warga-warga Barat lebih cenderung kepada teori-teori konspirasi misi Apollo. Hujah mereka sememangnya lantang, menghubungkan perkaitan antara Perang Dingin dan prestij Amerika Syarikat. Kata Marcus Allen, NASA sekadar menghantar robot kerana tahap radiasi di luar angkasa sebenarnya sangat bahaya. Beliau juga berpendapat bahawa NASA tidak dapat cari solusi untuk menjelaskan kemusnahan Apollo 1 serta kematian ketiga-tiga kru kapal tersebut. Maka solusi terbaik untuk tewaskan Kesatuan Soviet dalam usaha ke Bulan sepertimana yang diidamkan John F. Kennedy adalah pemalsuan.

Ada juga yang mempunyai mentaliti seperti rakyat Malaysia. Pendaratan di Bulan membantu kerajaan Amerika Syarikat alihkan pemerhatian rakyat daripada Perang Vietnam. Perkara ini mungkin mempunyai sedikit kerelevenan, kerana misi-misi pendaratan dibatalkan sebaik sahaja Amerika Syarikat menarik diri daripada peperangan. Sungguhpun begitu, istilah bahawa kerajaan Amerika Syarikat tiba-tiba tarik bajet daripada program Apollo tidak mempunyai asas. Ini kerana, perhatian aeroangkasa mula teralih kepada penubuhan stesen angkasa pula.

Dakwaan seterusnya menyentuh tentang gambar-gambar yang diambil pula. Terdapat pertikaian sini sana, mengenai langit Bulan yang ketandusan bintang dan bendera. Realitinya kembali kepada sebuah empayar komunisme yang sentiasa tersedia untuk membaham Amerika Syarikat. Kesatuan Soviet mempunyai rangkaian data Bulan lebih awal daripada Amerika Syarikat. Tentu sekali mereka akan mendedahkan jika program Apollo sememangnya palsu, terutamanya sekali apabila program mereka gagal dengan teruk. Bukti pemalsuan akan menjadi kemenangan dahsyat buat mereka dalam perlumbaan angkasa.

Hakikatnya, Kesatuan Soviet telah menghantar kapal-kapal tanpa-kru ke Bulan sejak 1959. Tiga tahun kemudian, mereka sudahpun mampu menjejak keadaan di Bulan dengan penubuhan IP-15 dan IP-16. Mereka menjejak setiap saat semasa misi-misi Apollo berlangsung, sambil berharap akan berlaku kegagalan. Sebaik sahaja Neil Armstrong dan Buzz Aldrin pulang, program Bulan Kesatuan Soviet lantas terhenti. Tiada siapa yang akan mengingati pelumba yang dapat tempat kedua.

Antara hujah golongan skeptis adalah ketiadaan bintang yang kata mereka jelas sekali bukti penggambaran studio. Pertama sekali, harus diingati bahawa pendaratan Apollo 11 berlaku ketika siang di Bulan. Maka bintang akan dimalapkan cahaya Matahari, lebih-lebih lagi memandangkan sinaran Matahari dipantulkan permukaan Bulan. Perkara yang sama berlaku di Bumi pun yang mana tiada bintang dapat dilihat semasa siang.

Para angkasawan juga tidak terdedah kepada kesan radiasi. Kapal Apollo melepasi lingkaran radiasi ini dalam masa dua jam. Sepanjang masa tersebut, mereka dilindungi kemas oleh bahan aluminum kapal tersebut. Malah, perjalanan program Apollo juga dirancang dengan rapi. Pihak yang mempertikaikan kejayaan ini atas faktor radiasi lingkaran Van Allen akhirnya diberikan tamparan hebat apabila Dr. James Van Allen sendiri menempelak hujah mereka.

Antara yang paling popular adalah bendera yang dipacak Neil Armstrong dikatakan berkibar. Umum diketahui bahawa Bulan tidak mempunyai tiupan angin. Apa yang tidak diketahui ramai adalah bendera ini sebenarnya dipasang pada rod yang berbentuk L agar fabrik bendera ini tidak tergantung.

Terdapat banyak lagi pertikaian sebenarnya. Setiap satunya telahpun dijelaskan. Namun penjelasan ini peliknya tidak pula digunapakai sepertimana hujah pertikaian diulang pada setiap masa sehingga merosakkan fikiran umat manusia. Lebih keruh lagi apabila golongan ilmuwan menggunakan platform ceramah untuk menyebarkan teori konspirasi tanpa asas sebegini. Ada pula yang bertanya, kenapa hanya dua orang sahaja yang diutuskan ke Bulan? Sedikit bacaan pun sudah cukup untuk membuktikan bahawa seramai 12 angkasawan berjalan di permukaan Bulan.

Namun satu pertikaian sahaja yang boleh dijulang sebagai persoalan yang wajar. Dengan teknologi yang lebih maju, kenapa tiada agensi angkasa memulakan semula langkah ke Bulan? Teknologi boleh berkembang pesat. Namun keupayaan manusia kekal seperti biasa. Manusia masih lagi terhalang dengan keperluan asas seperti makanan, minuman, pernafasan dan sebagainya. Dengan teknologi robotik dan komunikasi kian maju, lebih relevan bagi agensi-agensi angkasa menggunakan robot yang menjaminkan kejayaan lebih baik. Pada 14 Disember 2013, 37 tahun selepas pendaratan terakhir di Bulan, China telah mendaratkan Yutu di permukaan Bulan.


Kenapa Para Firaun Berhenti Bina Piramid?

Banyak benda menarik ada di bumi Mesir. Salah satu daripadanya adalah piramid. Seni bina ini bertebaran habis di sebalik hembusan debu padang pasir.

Setakat ini Mesir mempunyai 118 buah piramid yang kekal mengharungi denai masa.

Selama ribuan tahun, piramid menjadi mercu tanda keagungan seorang firaun… dan juga tempat pengebumian mereka.

Sekitar 4,700 tahun yang lalau, Firaun Netjerykhet membina piramid bertingkat-tingkat (step pyramid).

Sebut nama pun berbelit. Senang panggil Netjerykhet dengan nama Djoser saja. Kalau tengok pada rancangan, step pyramid Djoser patutnya berbumbung rata.

Tetapi struktur ini kemudian dinaik taraf dengan enam lapisan sampailah siap the Step Pyramid of Djoser.

Sejak zaman Djoser, bangsa Mesir Purba tanpa henti membina piramid. Dan piramid terakhir dibina semasa pemerintahan Ahmose I di Abydos.

Masalahnya, baginda Ahmose mangkat pada tahun 1525 S.M. Sistem kefiraunan (pharaonic system) berterusan sampailah Nectanebo II tewas pada tahun 343 S.M.

Raja terakhir yang digelar firaun adalah Maximinus Daia, yang mangkat 656 tahun selepas kekalahan Nectanebo II.

Maksudnya, piramid terakhir dibina ribuan tahun sebelum sistem kefiraunan terkubur. Apa puncanya?

Dewa Yang Kudung

Sistem kefiraunan sebenarnya pincang daripada awal lagi. Kerana sistemnya dibina atas prasangka yang nampak saja gah. Padahal isinya penuh dengan dusta.

Cuba bayangkan, Firaun merupakan imej dewa-dewi yang menjulang hukum Maat.

Tradisi menentukan firaun perlu berkahwin dengan adik perempuan sendiri, untuk menuruti contoh Osiris sebagai nilai Maat.

Jadi firaun hidup dan mati dikebumikan dengan harta. Saban zaman, harta ini menjadi punca tarikan.

Memandangkan firaun dikebumikan dalam piramid berasingan (dengan harta), banyak pihak buat keputusan untuk pecah masuk dan rompak.

Apabila piramid menjadi sasaran utama perompak, para firaun mula mengambil langkah pencegahan.

Mereka tidak mahu “tempat abadi” diaibkan sebegitu rupa. Macam-macam mereka usaha, sampai letak amaran dan perangkap… tidak berjaya.

Akhirnya, mereka sendiri berputus asa dengan tradisi pengebumian dalam piramid.

Makam Ahmose sebenarnya terletak 500 meter jauh daripada piramid di Abydos (Jarus, 2021).

Memang boleh kata firaun bertatih habis untuk memutuskan tradisi ini. Ambil masa selama mungkin… kerana piramid ikut kepercayaan mereka merupakan tempat untuk “bangkit (dari maut) dan menjadi sebahagian” daripada alam barzakh.

Jadi piramid tanpa makam ibaratkan bid’ah, silap-silap murtad di sisi agama mereka. Cuma kalau ikut tradisi, silap-silap firaun boleh dibogelkan perompak.

Masalah rupanya bila jadi seorang firaun. Berkuasa bagai nak rak, tetapi otak boleh tahan semput juga.

Gadaikan Adat, Jangan Gadaikan Aib

Naratif alam barzakh bertambah rumit saban zaman. Kerumitan ini adalah kerana perubahan pada kepercayaan mereka. Sekitar tahun 1550 S.M., Mesir Purba mendirikan sebuah ibu negara baru di bandar Luxor.

Kawasan topografi Luxor jauh berbeza untuk dibandingkan dengan bandar Thebes misalnya. Jadi mereka tidak mampu mendirikan piramid sesuka hati.

Tidak pasti jika perkara ini mengundang perubahan pada kepercayaan. Atau perubahan ini berlaku secara semulajadi dalam mentaliti masyarakat.

Yang pasti, wujud konsep baru yang mana firaun perlu bergerak dalam alam barzakh. Maka mereka perlu membina makam sedalam mungkin.

Konsep ini memberi laluan kepada projek besar iaitu Dzeme, atau dalam bahasa Arab: Wadi al-Muluk (Valley of the Kings).

Dzeme adalah sebuah lembah yang selama 500 tahun menjadi tempat pengebumian para firaun dan bangsawan dalam Mesir Purba.

Ia menjadi popular selepas penemuan makam Tutankhamun (Winstone, 2006), yang disangka seorang raja sangat agung (rupa-rupanya raja bermasalah sampai buah zakarnya menghasilkan hormon wanita).

RUJUKAN:

Jarus, O. (2021, November 26). Why did ancient Egyptian pharaohs stop building pyramids? Live Science.

Winston, H. (2006). Howard Carter and the Discovery of the Tomb of Tutankhamun. Barzan. Halaman 141-166.


Kewajipan Kempen Beli Barangan Muslim Pada Sejarah

Saya berasa amat pelik bila ada ustaz yang menyatakan bahawa beliau lebih rela membeli barang dari orang bukan Islam berbanding membeli barang dari orang Islam yang merokok. Saya tidak pasti dari sumber atau neraca mana beliau mengambil kefahaman begitu?

Salah satu sebab utama kenapa kita wajib membantu perniagaan orang Islam dengan sedaya upaya adalah kerana adanya hukum zakat. Zakat ini sangat penting hingga ia menjadi salah satu dari lima rukun Islam. Untuk semarakkan zakat, wajib semarakkan ekonomi umat Islam. Untuk semarakkan ekonomi umat Islam, umat Islam mesti giat dalam bidang perniagaan. Untuk giatkan umat Islam dalam bidang perniagaan, umat Islam sendiri mesti saling hulurkan bantuan.

Ini adalah satu rantaian yang tidak boleh dipisahkan. Perkara ini banyak dibincangkan oleh para ilmuwan. Antara kitab yang kita boleh rujuk ialah ‘al-Fiqh al-Iqtisadi Lil Amirul Mukminin Umar ibn al-Khattab’ karya Dr Jaribah. Maka tidak hairanlah jika Sayyidina Umar sendiri menilai bahawa perdagangan adalah salah satu bentuk jihad dan salah satu pintu ibadah bagi umat Islam.

Hari ini kita sangat malang. Negera kita yang majoriti penduduknya beragama Islam tetapi ekonomi tidak dikuasai oleh orang-orang Islam. Ya, memang salah penjajah, tapi kita harus berusaha membetulkannya.

Saya tidak mahu membicarakan hal ini dari sudut agama. Ramai sahabat saya yang lebih faqih dalam FB ini seperti Syeikh Hafiz Helmi Hashim As-Shafie lebih layak membicarakan tentangnya. Saya cuma ingin membicarakan dari sudut sejarah.

Dari sudut sejarah, ‘izzah’ Islam itu dapat dizahirkan apabila umat Islam menguasai ekonomi dan perdagangan. Ia juga satu wasilah dakwah yang baik dan berkesan. Hal ini dapat dibuktikan dari sejarah pengislaman Alam Melayu melalui pedagang-pedagang Islam.

Ketika Salahuddin al-Ayyubi dapat menakluki Baitul Muqadis, umat Islam memang menguasai ekonomi pada ketika itu. Ini kita boleh membaca daripada sejarah empayar perdagangan Karimi, empayar perdagangan Islam yang menguasai perdagangan rempah dunia yang banyak membantu perjuangan Salahuddin al-Ayyubi.

Maka tidak hairanlah jika Alfonso de Albuquerque berkata bahawa dengan penaklukan kota Melaka, Portugis dapat ‘membunuh’ penyara negara-negara Islam kerana Kesultanan Melaka adalah penyara ekonomi negara-negara Islam disebabkan kekayaan perdagangannya.

Setelah British menguasai ekonomi Tanah Melayu, mereka telah mewujudkan bandar-bandar yang diasaskan dengan sebab industri bijih timah. Kemudian mereka membawa pendatang-pendatang bukan Islam dari China sebagai pelombong bijih timah dan kemudiannya golongan ini menguasai bandar-bandar tersebut.

Di samping itu, orang-orang Islam yang rata-ratanya dari kalangan orang-orang Melayu yang merupakan warga asal dibiarkan terus mendiami kampung-kampung. Kota-kota tradisi orang-orang Melayu dihilangkan kepentingannya hingga akhirnya lenyap atau bertukar menjadi kampung. Keadaan ini menyebabkan orang-orang Islam terus terpinggir dari bidang ekonomi dan perdagangan. Ini juga adalah dasar pecah dan perintah yang dijalankan oleh British.

Di ambang kemerdekaan, para ulama berusaha untuk membangunkan kembali ekonomi umat Islam. Antara usaha yang dibuat oleh para ulama ialah dengan menubuhkan Pusat Perekonomian Melayu Se-Malaya (PEPERMAS). Di samping itu, Syeikh Abu Bakar al-Baqir pula telah menubuhkan Persatuan Al-Ehya Al-Syarif di mana persatuan ini berjaya menjalankan tiga jenis projek perniagaan iaitu kilang padi, stesen pam minyak dan stesen jana kuasa elektrik.

Namun kemudiannya ulama-ulama yang berusaha menggerakkan ekonomi umat Islam ini telah diburu oleh Inggeris atas alasan-alasan yang sengaja direka hingga menyebabkan aktiviti membangunkan ekonomi umat Islam terbantut.

Jadi perjuangan sahabat-sahabat saya seperti yang digerakkan oleh Tuan Mohamad Jamalee pada saya ianya menyambung legasi perjuangan para ulama seperti Ustaz Abu Bakar al-Baqir. Maka kita wajib menyokong perjuangan ini.

Bayangkan, dalam satu litar perlumbaan, penganjur memberi kepada pihak pesaing kereta Ferari. Manakala di satu pihak lagi hanya diberikan kereta Nissan Sunny. Kemudian bila ada pihak yang hendak membantu untuk menaik taraf kereta Nissan Sunny tersebut supaya dapat bersaing dengan Ferari, kita bukan sahaja tidak membantu, malah memperlekehkan bantuan tersebut.

Begitu juga hakikatnya dalam bidang ekonomi. British telah memberikan ‘Ferari’ kepada orang bukan Islam. Umat Islam di Tanah Melayu hanya memiliki ‘Nissan Sunny’. Jika kita tidak dapat membantu menaik taraf dan membaik pulih Nissan Sunny tersebut, janganlah kita memperlekehkan pihak lain yang berusaha untuk membantunya.


Kelicikan Burung Penduline Yang Berkali-Kali Menipu Ular

Kebiasaannya, spesis-spesis burung yang bermigrasi akan melakukan aktiviti migrasi sekali dalam setahun apabila tibanya musim mengawan. Burung jantan bercakaran dengan burung jantan lain demi si burung betina yang berkenan. Si burung jantan dan betina kemudian berpasangan mengikut tempoh masa yang tertentu mengikut spesis. Tiba masanya si burung betina membina sarang, mereka bermigrasi lagi untuk mencari lokasi yang sesuai untuk membina sarang.

Setiap sarang yang dibina oleh pasangan burung ini berbeza mengikut ekosistem di sekeliling sarang tersebut seperti kehadiran pemangsa yang dietnya memakan telur dan juga keadaan cuaca. Terdapat juga jenis sarang yang unik, hanya dibina oleh spesis-spesis burung yang tertentu. Untuk artikel ini, kita merungkai tentang satu-satunya keluarga burung yang membina sarang serupa dengan sarang lebah. Keluarga burung tersebut ialah burung Penduline Tit.

Burung Penduline Tit ialah sejenis burung dari keluarga Remizidae dan juga sekumpulan dengan burung pipit (Anthus sp.) yang kita kenal. Burung ini hanyalah bersaiz 7.5 ke 11 cm dan mempunyai paruh seperti rupa jarum. Warna bulu burung biasanya berwarna kelabu, kuning, dan putih.

Ada sesetengah spesis burung Remizidae mempunyai bulu berwarna merah, hitam, dan perang seperti European Penduline Tit di mana mempunyai tanda berwarna hitam dan perang. Burung Penduline Tit biasanya menetap di kawasan Eurasia, Afrika, Amerika Utara sehinggalah sejauh Jepun.

Burung Penduline Tit mempunyai 3 genus mengikut kawasan geografi ia menetap: genus Remiz yang menetap di Eropah, Rusia sehingga sejauh Jepun, genus Anthoscopus yang menetap di Afrika, dan genus Auriparus yang menetap dari Amerika Utara sehingga ke utara Mexico. Yang uniknya tentang kumpulan burung ini ialah keupayaan mereka membina sarang yang unik, malah rupanya seperti sarang lebah.

Nama ‘penduline’ juga bermaksud bergantung kerana pembinaan sarang yang bergantung untuk menampung telur burung ini. Burung jantan akan kumpulkan bahan binaan sarang seperti rumput dan ranting kayu. Dengan bantuan pasangannya, sarang itu digamkan menggunakan bebenang labah-labah, kapas, bulu haiwan, dan bahan-bahan tumbuhan yang lembut. Kemudian terbentuknya sarang seperti beg atau sarang lebah yang bergantung di ranting dan dahan pokok.

Tambahan lagi, sarang burung Penduline Tit ini mempunyai mekanisma pertahanan yang berupaya kelirukan pemangsa yang memakan telur. Untuk pastikan telur-telur tersebut terselamat, burung ini membina lubang palsu di atas lubang sebenar. Lubang palsu tersebut membawa pemangsa ke ruangan yang kosong, namun hanya si burung mengetahui di manakah lubang sarang sebenar dengan membuka penutup yang terselindung. Penutup tersebut boleh ditutup semula dengan bantuan bebenang labah-labah dari dinding sarang.

Apabila pemangsa datang dan menemui sarang burung Penduline Tit, ia akan memasuki lubang yang senang masuk dan keputusannya mengecewakan bagi pemangsa kerana apa ia temui hanyalah ruangan kosong saja. Di sinilah telur burung ini terselamat dari menjadi sumber makanan si pemangsa.

Bagaimana burung Penduline Tit boleh fikirkan sarang yang mampu menipu si pemangsa? Saintis masih tidak mempunyai jawapan tentang kepintaran burung ini. Namun, jawapan yang boleh diterima setakat ini ialah burung Penduline Tit hanya menggunakan naluri sendiri, naluri yang begitu kuat dalam melindungi telurnya. Jadi, ilmu membina sarang sebegini telah diwarisi sesama spesis burung ini.

Di Malaysia , keluarga burung ini tidak pernah menetap di negara ini apatah lagi di seluruh Asia Tenggara. Namun begitu, kepelbagaian burung di Malaysia begitu tinggi di mana jumlah keluarga yang hanya berkait dengan keluarga burung Penduline Tit ialah sebanyak 48 keluarga!

Dan tidak ada satu keluarga burung pun mempunyai binaan sarang sama dengan sarang burung Penduline Tit, sama ada ancaman pemangsa seperti ular kurang atau burung-burung ini mempunyai mekanisma pertahanan lain yang lebih berkesan seperti membina sarang di lokasi yang lebih tinggi dan burung berbuat bising apabila sarangnya diancam bahaya.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Molnár, Vilmos. This Cunning Bird Creates a Fake Entrance to Its Nest to Trick Predators. Earthly Mission.

Wood, Sim. 18 March 2022. Faking It – Nest Protection. Bird Buddy Tales.


Stonehenge – Keajaiban Kejuruteraan Orang Eropah

Stonehenge ialah
salah sebuah keajaiban dunia, sebaris dengan monument-monumen agung di seluruh
dunia, seperti Taj Mahal, Piramid Besar Giza, Tembok Besar China, dan Colosseum.

Dari segi istilah,
nama Stonehenge diperoleh dari perkataan Saxon, iaitu ‘stan-hengen’, yang
bermaksud ‘batu tergantung’ atau ‘hallows’.

Ia merupakan sebuah destinasi yang terkenal, dimana ianya dilawati jutaan para pelancong yang meminati sejarah dan arkeologi dari seluruh dunia.

Tapak arkeologi ini merupakan monumen prasejarah, dimana ia terdiri dari batu-batu menhir atau batu panjang dan tegak, disusun secara bulatan.

LATAR BELAKANG

Lokasi Stonehenge. Gambar diambil dari britannica.com.

Terletak di
Dataran Salisbury, Wiltshire, England, Stonehenge mula dibina sekitar sekitar
3,000-2,935 tahun dahulu, dimana terdapat enam peringkat pembinaan sepanjang
ribuan tahun.

Monumen ini
dianggap misteri kerana tiada catatan-catatan rekod yang ditinggalkan oleh
orang-orang yang pernah terlibat dalam pembinaan Stonehenge secara langsung
atau tidak langsung.

Hanya 2 jenis batuan
yang digunakan bagi pembinaan Stonehenge, iaitu batu besar sarsen yang dibawa
dari Marlborough Downs, berjarak 20 batu dari monumen tersebut, dan batu kecil
bluestone, yang dibawa dari Bukit Preseli di barat daya Wales, 140 batu dari lokasi
tapak tersebut.

Stonehenge juga boleh
jadi sebuah tanah perkuburan. Pada tahun 2013, sekumpulan para arkeologis telah
menggali dan menjumpai 50,000 tulang-tulang mayat di tapak bersejarah tersebut.
Usia tulang-tulang tersebut ialah sekitar 3,000-2,500 S.M..

ENAM PERINGKAT PEMBINAAN

Sebelum pembinaan
dibuat, tapak tersebut pada awalnya dibina bagi mengebumikan mayat orang
mereka. Namun pembinaan monumen tersebut betul-betul bermula pada tarikh
sekitar 3,000-2,935 S.M.

Berikut merupakan
6 peringkat pembinaan Stonehenge.

FAKTA TAMBAHAN STONEHENGE

RUMUSAN

Stonehenge
merupakan sebuah monumen yang masih menyimpan 1,001 misteri. Tiada catatan
purba yang dijumpai berkenaan rekod pembinaan Stonehenge. Hanya catatan dari
beberapa tokoh sejarah yang dijumpai ketika zaman pertengahan.

Warisan kebanggaan
orang Eropah berkenaan tapak ini menjadi salah sebuah tumpuan yang terkenal di
saentero dunia, dilawati oleh jutaan para pelancong yang mempunyai minat yang
mendalam kepada dunia sejarah dan arkeologi.

Selama ribuan tahun
lamanya Stonehenge dibina secara berperingkat-peringkat. Dibina hanya dengan
menggunakan dua jenis batuan, ianya merupakan tanah perkuburan yang mempunyai
kehebatan arkeologi dari segi kejuruteraan, pengangkutan, dan astronomi.

Semoga pihak yang
berkaitan melindungi dan menjaga salah satu keajaiban dunia ini bagi tatapan
generasi akan datang.

RUJUKAN

1) Pearson, M. P. (n.d.).
Stonehenge. Diambil pada 28 Ogos 2019
dari https://www.britannica.com/topic/Stonehenge

2) 10 things you (probably) didn’t know about
Stonehenge. (2014, September). Diambil pada 28 Ogos 2019 dari https://www.historyextra.com/period/stone-age/10-facts-about-stonehenge/

3) Byrd, D. (2019,
Februari 17). Stonehenge mystery solved?.
Diambil pada 28 Ogos 2019 dari https://earthsky.org/human-world/origin-europes-ancient-megaliths-stonehenge-brittany

4) Mackenzie, L. (2018,
Julai 5). 10 Facts About Stonehenge. Diambil
pada 28 Ogos 2019 dari https://www.historyhit.com/facts-about-stonehenge/

5) Stewart, J. (2019,
Julai 5). 7 Fascinating Facts About England’s Mysterious Stonehenge. Diambil
pada 28 Ogos dari https://mymodernmet.com/stonehenge-facts/


Operation Claret, Konfrontasi Dan Veteran Askar Komanwel

Ramai orang kita buta sejarah sebenarnya.

Ramai sangka sewaktu era Konfrontasi antara Malaysia dan Indonesia, tidak ada ‘shooting war’.

Dan tidak ramai tahu sewaktu Malaysia sebagai sebuah Persekutuan yang meliputi Malaya, Singapura, Sabah dan Sarawak mempunyai keanggotaan tentera tak sampai 20 ribu pun, nak menghadap Indonesia yang waktu itu diterajui Soekarno dan dihasut oleh kalangan kader kader komunis dari Partai Komunis Indonesia yang jumlah tentera sahaja merangkumi 200 000 orang tidak termasuk kelengkapan persenjataan yang dibekal oleh Kesatuan Soviet pada waktu itu yang terdiri dari pesawat pengebom strategik Tu-16 Badger, sejumlah pesawat tempur dan kapal-kapal untuk Ganyang Malaysia.

Itu tak dikira lagi entah berapa ratus orang KKO yang menyusup masuk Sarawak, menjadi gerilawan menghasut penduduk tempatan memberontak dibawah panji PARAKU dan PGRS dan TKNU.

Orang hanya ingat serangan KKO di Labis yang gagal tapi kita sikit pun tak tahu betapa ramai kalangan pasukan SAS dari Britain dan Australia bersama sama Gurkha, Sarawak Rangers dan Rejimen Askar Melayu sama sama sebelah menyebelah menggempur dan mengejar KKO, PARAKU, TKNU dan PGRS disempadan Sarawak-Kalimantan.

Ini berlaku diwaktu Persekutuan Malaysia digagaskan oleh Tunku Abdul Rahman.

Ya Konfrontasi ketika itu sangat serius, sangat memghampiri ‘full scale war’ sehinggakan British menempatkan skuadron pesawat pengebom strategik mereka yang terdiri dari pesawat Avro Vulcan di pangkalan udara Butterworth dan pangkalan udara Tengah sebagai cegah rintang.

Ia sungguh serius sehinggakan sejumlah 48 butir senjata nuklear disimpan rapi di Butterworth.

Ia turut menyebabkan British mengatur gerak kapal pengangkut pesawat mereka di Selat Sunda.

Australia sendiri menempatkan skuadron pesawat tempur mereka di Butterworth.

260 000 orang tentera Angkatan Bersenjata Republik Indonesia vs 14 000 orang tentera Angkatan Tentera Malaysia. Itu tak termasuk keanggotaan negara Komanwel.

Itu jumlah yang kita kena hadap dalam negara baru sahaja selesai Darurat pertama, baru sahaja membentuk negara baru dan baru tak sampai 10 tahun merdeka.

Tapi di atas kebijaksanaan Tunku berunding, membolehkan bekas penjajah kita tidak tinggalkan tanah air kita ni begitu saja. Mereka dipertanggungjawabkan untuk membantu dari segi kelengkapan setelah ratusan tahun makan hasil bumi kita nak senang-senang angkat kaki? Tunku tak bagi peluang.

Sebab pada waktu itu kita menghadapi satu ‘common enemy’ yaitu komunis.

Ya Indonesia pada waktu itu mempunyai pengaruh komunis yang sangat besar. Malah diperakui oleh kesatuan Soviet dimana Indonesia adalah negara bukan sosialis yang mempunyai keahlian Comintern paling ramai diuar Pakatan Warsaw.

Dan komunis dari Partai Komunis Indonesia ini mempengaruhi dan menghasut serta cuba mengambil alih kepimpinan Soekarno malahan cuba mengawal tampuk pemerintahan ABRI waktu itu.

Syukur kalangan nasionalis, ulama dan tentera tidak menyukai PKI yang cuba ambil alih kuasa secara halus dan akhirnya menghapuskan elemen komunis ini melalui GESTAPU.

Jadi segala veteran Mat Salleh yang datang kenegara kita ini kita sambut bukan sebagai penjajah tetapi sebagai sahabat yang sama sama lawan musuh utama kita waktu itu yakni komunis yang menganggu gugat negara dari dalam dan diluar sempadan.

Mereka adalah tulang belakamg Operation Claret yang merupakan misi khusus dan sulit melawan PARAKU dan elemen gerila lain di Sarawak bersempadan Kalimantan.

Mereka ini terlibat memburu kalangan gerila PARAKU dan TKNU jauh kedalam sempadan Kalimantan dan seringkali berada didalam hutan dalam kumpulan kecil tetapi cukup padu memberi tentangan. Dibantu pula kalangan Iban Trackers dan Sarawak Rangers dan kemudian Rejimen Askar Melayu pada akhirnya.

Kalau tak kerna mereka pasti Sarawak dan Sabah hari ini jadi wilayah Indonesia.

Mereka datang setelah kita merdeka. Mereka datang setelah kita menyampai hasrat dengan budi bicara baik. Dan mereka datang secara sukarela walaupun ini bukan tanah air mereka.

Bacalah Operation Claret. Bacalah misi misi pasukan keselamatan kita di Borneo. Bacalah operasi TLDM yang memintas KKO diperairan negara kita.

Mereka datang berganding bahu sebagai sahabat, walaupun dulu mereka penjajah. Kita bukannya sambut mereka sebagai penjajah sebab generasi penjajah dah hapus sudah. Mereka ini adalah sebahagian dari ribuan lagi anggota keselamatan yang mempertahankan negara ini.


Pertempuran Teutoburg: Tentera Rom Tidaklah Sekebal Yang Disangkakan

Pertempuran ini masih dikenang di Jerman sebagai salah satu daripada lambang nasionalisma negara Jerman kerana ini antaranya pertempuran yang dimenangi oleh puak-puak gasar dalam negara Jerman melawan Empayar Rom yang memang terkenal dengan kegagahan dan dianggap sebagai kuasa dunia yang menggerunkan. Kalau kita buat analogi, senang cerita Rom adalah Amerika Syarikat pada hari ini. Dan kejayaan puak-puak gasar Jerman berjaya mengalahkan askar Rom dengan menghabiskan seluruh bala askar Rom masih dikenang sehingga ke hari ini.

Terima kasih kepada seorang jeneral perang bernama Arminius. Tanpanya mungkin puak Jerman tidak akan mamp mengalahkan Rom. Mari kita mulakan pembelajaran kita dengan belajar mengenai kisah yang menjurus kepada pertempuran ini. Ketika Empayar Rom menaungi hampir 1/3 Eropah, wilayah Gaul atau Jerman diperintah oleh seorang gabenor Rom bernama Publius Quinctilius Varus. Namun kerana keangkuhan dan kesombongan Varus, membuatkan puak-puak Jerman mula melancarkan pemberontakan ke atas Varus. Dan salah seorang daripadanya ialah Arminius yang memang tidak berpuas hati layanan Varus ke atas orang-orangnya, meski Arminius ialah orang kepercayaan Varus.

Maka, untuk menundukkan pemberontakan di bawah pemerintahan Varus, maka dia dikatakan mengetuai 36 000 orang askar Rom untuk mendukkan pemberontakan di sekitar Jerman. Maka berangkatlah Varus daripada Sungai Weser ke tempat pemberontakan. Maka, ketika itu penasihat kepercayaan Varus iaitu Arminius mencadangkan agar Varus memilih jalan di dalam Hutan Teutoburg dengan alasan untuk melakukan serangan mengejut kerana pastinya akar-askar pemberontak tidak menyangka laluan hutan tebal itu dipilih oleh Varus.

Bersetuju dengan cadangan itu, maka Varus pun mengetui askar untuk mara ke dalam Hutan Teutoburg. Sementara itu, Arminius memohon untuk berpisah dengan alasan untuk merekruit lebih sekutu membantu kempen Varus. Namun sebenarnya Arminius merencanakan sebuah startegi perang yang ampuh sepanjang denai hutan Teutoburg. Askar-askar Jerman ditempatkan dalam hutan untuk melakukan serangan mengejut pada bala askar Rom.

Ketika askar Rom memasuki hutan itu, entah kenapa, alam seperti tidak berkenan dengan Varus, maka ribut yang dasyat menyerang mereka dan hujan yang sangat lebat turun membasahi askar Rom. Tambahan pula dengan denai yang memang mencabar, membuatkan askar Rom memang benar-benar terseksa. Kesempatan ini diambil oleh askar Jerman untuk melakukan serangan. Malam itu memang benar-benar sebuah malapetaka untuk Rom. Dari kegelapan malam, ada sahaja pedang, kapak. Lembing, tombak yang menghiris setiap serpihan daging askar Rom. Yang tambah memilukan, askar Jerman memainkan tenik serangan gerilla membuatkan serangan balas gagal dilakukan oleh Rom.

Selepas hari yang panjang di dalam Hutan Teutoburg, akhirnya askar Rom berjaya keluar. Namun ketika itu lebih daripada separuh askar mereka hilang nyawa dalam Hutan Teutoburg. Selepas menjumpai tanah datar, Varus mengarahkan askar Rom untuk bergerak ke salah satu daripada pangkalan askar Rom yang berdekatan. Namun, satu-satunya jalan untuk ke sana harus memasuki kawasan hutan lagi. Seolah-olah malang memang menanungi Varus. Buat kali kedua, askar Rom terpaksa mengharungi hutan tebal, hujan lebat dan serangan gerilla puak-puak Jerman.

Tetapi, askar Rom berjaya buat kali kedua untuk keluar dari hutan itu. Dan kali ini, askar Rom terpaksa berdepan pula dengan perangkap yang direncanakan oleh Ariminius di Bukit Kalkriese. Di sini jalan telah dihalang oleh tanah berlumpur yang besar di utara dan bukit berhutan di selatan. Dalam persediaan untuk bertempur dengan orang-orang Rom, puak-puak Jerman telah membina parit dan tembok bagi menyekat jalan Rom ke pangkalan berhampiran dengan mereka. Memandangkan tiada lagi pilihan yang tinggal, orang-orang Rom memulakan siri serangan terhadap tembok yang dibina bagi memberi ruang kepada mereka. Serangan Rom ke atas dinding-dinding yang dibina berjaya ditangkis oleh puak-puak Jerman.

Melihatkan Rom tiada lagi harapan untuk menang, maka Varus telah membunuh diri sementara sisa-sisa askar Rom dihabiskan oleh puak-puak Jerman. Ini kemudian diikuti oleh semua pegawal-pegawal tinggi Varus. Selepas pertempuran ini, dicatatkan bahawa hampir keseluruhan askar Rom dihabiskan berkat kebijaksanaan Arminius.

Kesimpulan

Pertempuran Hutan Teutoburg merupakan salah satu titik penting dalam sejarah Eropah dimana sekiranya Arminius kalah dalam pertempuran ini, besar kemungkinan pengaruh Rom akan sampai ke pinggir Scandinavia dan sekaligus mengakibatkan seluruh daratan besar Eropah berada di bawah pengaruh Eropah.

Sekiranya ini berlaku, negara-negara bangsa seperti United Kingdom, Belanda, Perancis, Jerman dan banyak lagi negara Eropah lain tidak akan wujud pada waktu kini.

Pertempuran ini jugak sedikit sebanyak menghapuskan mitos kekebalan balatentera Rom di kalangan puak-puak gasar Germanik yang menganggap kedatangan tentera Rom ini ke tanah mereka hanyalah untuk menindas dan memperhambakan mereka.

Ini menjadi bukti pada empat kurun kemudian, Empayar Rom tumbang akibat asakan bertalu-talu dari keturunan puak-puak gasar ini.


Kenapa UNESCO Gugur Status Warisan Bandar Liverpool?

Pertubuhan Bangsa-Bangsa Bersatu mempunyai sebuah agensi khas yang menumpukan perhatian sepenuhnya pada pendidikan, sains dan kebudayaan.

Nama agensi ini adalah UNESCO, yang bertujuan untuk memupuk keamanan dunia dan kesejahteraan sejagat.

Pihak UNESCO pula dilengkapkan dengan sebuah suruhanjaya khas untuk warisan dunia. Dan setiap tahun, suruhanjaya ini akan mengadakan sebuah sesi perbincangan untuk memberi anugerah UNESCO baru… ataupun menarik balik anugerah yang telah diberi.

Sejak tahun 2004, bandar Liverpool telah diiktiraf sebagai Tapak Warisan Dunia. Mungkin ada yang tertanya-tanya tentang keistimewaan Liverpool, hingga diberi anugerah sedemikian rupa.

Liverpool selama ini berjaya mengamalkan perancangan bandar yang seimbang. Memang banyak bangunan baru dinaikkan. Tetapi bangunan-bangunan ini dibina tanpa perlu merθbθhκαn bangunan lama.

Melihat bagaimana Liverpool mengimbangi seni bina baru dan lama, pihak UNESCO pun tidak melengahkan masa (Jones, 2020). Mereka berasa Liverpool layak selayak-layaknya.

Namun selepas mengadakan sesi perbincangan pada Julai 2021 di Fuzhou, pihak UNESCO sekali lagi tidak membuang masa. Mereka menggµgµrkan Liverpool daripada senarai UNESCO (Macaskill, 2021). Memang patut ia dianggap satu tamparan hebat.

Kerana Liverpool selama ini sentiasa berusaha untuk mengekalkan kedudukannya sebagai sebuah kuasa dominan dalam perkara berunsurkan kebudayaan. Tengok zaman dulu misalnya, Liverpool membida untuk dapat status Bandar Muzik (Wright, 2009).

Memahami Kenapa Liverpool Dapat Anugerah

Liverpool dan Birkenhead adalah dua bandar sangat penting dalam sejarah England. Inilah pintu masuk utama untuk laluan perdagangan. Semua barangan harus dipunggah di limbungan-limbungan kapal yang disediakan.

Setiap barang pula dikenakan yuran yang bantu membangunkan bandar Liverpool. Namun sejak tahun 1887, bandar Manchester tidak berhenti memberi jari tengah pada Liverpool. Kerana semua kapal boleh pergi terus ke bandar Manchester tanpa berlabuh di Liverpool. Mereka telah membina sebuah terusan daripada Sungai Mersey hingga Sungai Irwell.

Jadi limbungan kapal Liverpool dibiar sepi, dengan pihak perbandaran terpaksa mengecilkan skop perdagangan. Hari ini limbungan kapal ini menjadi sumber tarikan kebudayaan.

Pembangunan bandar tidak mengabaikan dermaga-dermaga air Liverpool (Moscardini, 2008). Atas sebab inilah bandar ini mendapat status UNESCO.

Cita-Cita Berubah

Apabila Liverpool mengubahkan sistem politik, ada semangat baru menyapai cuping telinga datuk bandar. Pada tahun 2012, bandar Liverpool memberi izin perancangan untuk sebuah projek pembangunan ONE.

Pemimpin bandar pada waktu ini adalah anak jati Joe Anderson. Kalau ikut perancangan, projek ONE akan menaikkan beberapa bangunan di Commercial District, the King’s Dock, the Lime Street Gateway dan banyak tempat lain.

Tidak lupa juga pada Rancangan Liverpool Waters bernilai £5.5 bilion yang akan menaikkan sebuah zon pencakar langit (O’Sullivan, 2021).

Dalam mata satu pihak, ini adalah pembangunan pesat yang diperlukan. Tetapi pihak lain berpendapat sebaliknya, bahawa pembangunan pesat sebegini menjadi usaha vandalisme terhadap dermaga air bandar (Wainwright, 2021).

Mengambil kira semua perkara yang berlaku, pihak UNESCO tiada pilihan lain. Malah bertahun-tahun, ramai orang berkempen untuk menggagalkan projek-projek mega ini dengan hujah tentang betapa pentingnya menjaga status UNESCO.

Bagi mereka, memang mengejutkan tengok UNESCO tunggu begitu lama. Dan apabila UNESCO bertindak, pihak pengurusan bandar hilang arah. Mereka telah menyerahkan dokumen rayuan dengan hujah bahawa UNESCO perlu buka mata tentang kepentingan ekonomi pekerjaan untuk menghidupkan semula komuniti miskin bandar (Hamilton, 2021).

Mungkin rayuan ini akan diterima kelak, andainya ada perubahan pada dasar kelayakan UNESCO. Tetapi dalam keadaan ini, nampaknya pengurusan bandar lebih mengutamakan kepentingan perut marhaen untuk dibandingkan dengan status kebudayaan.

Sejarah nampaknya berulang untuk Liverpool. Dulu bandar ini gagal mengekalkan status sebagai pusat perdagangan rantau. Sekarang Liverpool gagal untuk mengekalkan status warisan di rantau tersebut.

RUJUKAN:

Hamilton, C. (2021, Julai 22). Liverpool stripped of Unesco World Heritage status. BBC.

Jones, Z.M. (2020). Cultural Mega-Events: Opportunities and Risks for Heritage Cities. Routledge.

Macaskill, A. (2021, Julai 21). UNESCO strips English city of Liverpool of its world heritage status. Reuters.

Moscardini, A. (2008). Liverpool City Center: Architecture and Heritage. Bluecoat Press. Halaman 10.

O’Sullivan, F. (2021, Julai 23). Liverpool’s Waterfront Loses Its Unesco World Heritage Listing. Bloomberg.

Wainwright, O. (2021, Julai 21). Liverpool has been vandalising its waterfront for a decade – it’s shocking Unesco didn’t act sooner. The Guardian.

Wright, J. (2009, November 16). Liverpool bids to be UNESCO City of Music. Liverpool Echo.